title: Pythagoraan luola

text: Pythagoraan luola sijaitsee Kérkis-vuoren kaakkoisrinteessä noin 300 metrin korkeudella merenpinnasta, länteen Marathókampoksen kylästä. Pythagoraan sanotaan vetäytyneen kaupungista luolaan piiloon saaren tyranni Polykrateen vihaa. Hänen kerrotaan sekä asuneen paikalla että opettaneen siellä oppilaitaan. Paikalla on myös lähde, josta filosofin kerrotaan ottaneen juomavetensä. Tieto siitä, että Pythagoras asui saarella jossakin luolassa, on peräisin antiikin ajalta ja tunnetaan Iamblikhoksen kautta. On kuitenkin mahdoton sanoa, onko kyseessä todella sama luola.


title: Pythagoraan luola

text: ”Pythagoraan luolaksi” kutsutussa paikassa on oikeastaan kolme eri luolaa, joissa on useita haaroja ja ”huoneita”. Lisäksi paikalla on kaksi kappelia. Luolien lähelle johtaa autotie. Loppumatka, noin 200–300 metriä, on jyrkkenevää polkua.


title: Pythagoraan luola

text: Pythagoraan luola


title: Pythagoraan luola

text: Varsinainen Pythagoraan luola on luolista alin. Sinne johtaa erillinen pienempi polku, joka erkanee pääpolulta oikealle. Tämän vuoksi se jää monilta paikalla kävijöiltä kokonaan huomaamatta. Luolalle päästäkseen täytyy kiivetä noin 2,5 metriä ylös jyrkkää rosoista kalliota, mutta se onnistuu paikalla olevan köyden avulla. Luolan sisäänkäynti on ahdas. Sisällä luolassa on suurempi, alempi kammio sekä pienempi, ylempi kammio. Ylemmässä kammiossa on suuri ”ikkuna-aukko”, josta avautuu näköala etelään.


title: Pythagoraan luola

text: Ágios Ioánnis Theológos


title: Pythagoraan luola

text: Seuraavana, pääpolkua hieman Pythagoraan luolalle johtavan polun risteämästä ylöspäin, on Johannes Teologille ("Ágios Ioánnis Theológos") omistettu kappeli.


title: Pythagoraan luola

text: Panagía Sarantaskaliótissa ja sen luolat


title: Pythagoraan luola

text: Vielä ylempänä pääpolkua, portaiden yläpäässä, on toinen kappeli, joka on omistettu ”Neljänkymmen portaan” Neitsyt Marialle ("Panagía Sarantaskaliótissa"). Se on rakennettu bysanttilaisella kaudella 1000-luvulla , kun alueella asui sinne turvaan vetäytyneitä munkkeja. Kappelin takana on kaksi luolaa, Panagía Sarantaskaliótissan luolat, joista vasemmanpuoleinen on pienempi ja oikeanpuoleinen suurempi. Luolat laskeutuvat jopa 90 metriä syvemmälle ja niissä on stalaktiitteja ja stalagmiitteja. Useimmat kävijät vierailevat näillä luolilla, koska ne ovat polun päässä ja helpommin saavutettavissa, ja siksi juuri ne esiintyvät usein ”Pythagoraan luolana”.


title: Zeuksen luola (Náxos)

text:
Zeuksen luola (myös "Zasin luola") on luola Zas-vuorella Náxoksen saarella Kreikassa. Se sijaitsee vuoren luoteisrinteessä Filótin kylän kaakkoispuolella noin 630 metrin korkeudessa.
Paikallisissa myyteissä luola on paikka, jossa ylijumala Zeus vietti lapsuutensa. Hänen syntymäpaikakseen esitetään sen sijaan joku Kreetalla sijaitsevista luolista (Díktin luola tai Ídan luola). Zas-vuorella Zeus sai muun muassa hallintavaltansa tunnusmerkin salaman, jonka kotka hänelle toi. Luolassa on useita kammioita ja niissä on useita stalagtiitteja ja stalagmiitteja.


title: Zeuksen luola (Náxos)

text: Luola on ollut antiikin aikana Zeuksen kulttipaikka. Siellä on suoritettu arkeologisia tutkimuksia vuosina 1962, 1985–1986 sekä 1994. Niissä on löydetty esineistöä neoliittiselta kaudelta klassiselle ja roomalaiselle kaudella saakka. Löydökset ovat esillä Náxoksen arkeologisessa museossa.


title: Zeuksen luola (Náxos)

text: Osmanivallan aikana luola on toiminut saarelaisten piilopaikkana. Luolan lähellä on Eläväksitekevälle lähteelle ("Zoodóchos Pigí") omistettu pieni kirkko.


title: LGA 1151

text: LGA 1151 on Intelin valmistama suoritinkanta. LGA 1151 julkaistiin Skylake- ja Kaby Lake suoritinarkkitehtuureja varten vuonna 2015 korvaamaan LGA 1150 suoritinkanta. LGA 1151 tunnetaan myös nimellä "Socket H4".


title: LGA 1151

text: Vuonna 2017 LGA 1151 suoritinkannasta julkaistiin versio joka tukee vain Coffee Lake suorittimia, käyttäen 300-sarjan piirisarjoja. Vuonna 2017 julkaistu versio on sähköisesti epäyhteensopiva vanhempien suoritinten kanssa koska osa prosessorikannan varatuista pinneistä on otettu virransyöttö- sekä maadoituskäyttöön. Tämä tekee myös 300-sarjan piireistä epäyhteensopivia vanhempien Skylake- sekä Kaby Lake prosessorien kanssa.


title: LGA 1151

text: Suurin osa LGA 1151 emolevyistä tukee vain DDR4 muisteja, pienemmän määrän tukiessa DDR3(L) muisteja. Lisäksi muutamasta emolevymallista löytyy tuki kummallekin muistityypille, joista vain toinen voi olla käytössä samaan aikaan.


title: Espanjan siirtyminen demokratiaan

text: Espanjan siirtyminen demokratiaan tapahtui vuoden 1977 vapaissa parlamenttivaaleissa. Maan diktaattori Francisco Franco kuoli vuonna 1975 ja Francon seuraajaksi valittu kuningas Juan Carlos I johti maan vähittäisesti ja rauhanomaisesti kohti demokratiaa.


title: Espanjan siirtyminen demokratiaan

text: Espanjassa oli 1970-luvun alussa voimakkaita jännitteitä. Francon hallitus pyrki tukahduttamaan työläisten lakkoilun ja alueelliset separatistiset liikkeet. Valtion joustamaton asenne kärjisti riitoja. Esimerkiksi lakko tulkittiin rikoslain tarkoittamaksi valtionvastaiseksi rikokseksi. Itsehallintoa tavoitelleet alueet Baskimaa ja Katalonia olivat Francon mielestä petollisia maakuntia. Vuoden 1973 öljykriisi aiheutti Espanjassa taloudellisen laskukauden, joka kärjisti yhteiskunnan ristiriitoja entisestään. Francon tarkoituksena oli nostaa seuraajakseen amiraali Luis Carrero Blanco, josta tuli maan pääministeri kesäkuussa 1973. Blanco murhattiin saman vuoden joulukuussa Madridissa, ja hänen tilalleen nimitetty Carlos Arias Navarro oli Francon kauden ensimmäinen siviilipääministeri.


title: Espanjan siirtyminen demokratiaan

text: Navarro pyrki edeltäjäänsä maltillisempaan linjaan, joskin Francon falangistit vaativat häneltä tiukan linjan jatkamista. Paineet kasvoivat, kun naapurimaa Portugali siirtyi demokratiaan huhtikuun 1974 neilikkavallankumouksessa ja samaan aikaan Franco oli verenkiertohäiriöiden takia kykenemätön työhönsä. Diktaattorin viransijaisena toimi prinssi Juan Carlos. Pääministeri Navarro pyrki kukistamaan separatistiliikkeitä muun muassa Bilbaon piispaan kohdistetuilla kurinpitotoimilla ja katalonialaisen anarkistin kuolemantuomion toimeenpanolla. Kun Franco piti televisiopuheen joulukuussa 1974, kansa saattoi päätellä tämän olevan jo huonossa kunnossa. Diktatuurin loppua ounasteltiin.


title: Espanjan siirtyminen demokratiaan

text: Francon kuoltua Juan Carlos kruunattiin Espanjan kuninkaaksi marraskuussa 1975. Falangistit pyrkivät korostamaan, että kyse on uudesta francolaisesta monarkiasta, mutta uusi kuningas katsoi perivänsä vallan 1900-luvun alkupuolelle saakka hallinneelta Bourbonin hallitsijasuvulta. Varovaiset neuvonantajat halusivat kuninkaan pysyvän päivänpolitiikan ulkopuolella, mutta Juan Carlos ei suostunut siihen. Hän ei kuitenkaan voinut rientää suin päin demokratiaan, koska maan hallintokoneisto oli pidettävä toimivana. Hän käytti hyväkseen olemassaolevien lakien tulkinnanvaraisuutta ja hallintokoneistossa esiintyvää uudistushalua. Maan eri poliittiset suuntaukset pyrittiin saamaan yhteiseen ponnistukseen järjestelmän uudistamiseksi, ja se onnistuikin lukuun ottamatta ”bunkkeriksi” ("búnker") nimitettyä francolaista ryhmittymää. Pääministeri Navarro erotettiin kesällä 1976 ja hänen tilalleen valittiin oikeustieteilijä Adolfo Suárez.


title: Espanjan siirtyminen demokratiaan

text: Marraskuussa 1976 Espanjan francolaiset valtiopäivät hyväksyivät lain poliittisista uudistuksista, joka samalla tarkoitti, että valtiopäivät hajottivat itse itsensä. Uudistus alistettiin kansanäänestykseen, jossa ne hyväksyttiin. Pian sen jälkeen laillistettiin Espanjan sosialistinen työväenpuolue PSOE. Uudistustyö oli kuitenkin vaarassa sortua, sillä vuonna 1977 tapahtui lukuisia poliittisia murhia ja kidnappauksia sekä Baskien separatistijärjestö ETA:n pommi-iskuja. Kuningas päätti, että vapaat vaalit järjestetään kesäkuussa 1977.


title: Espanjan siirtyminen demokratiaan

text: Vaaleissa valittu perustuslakia säätävä "cortes" työskenteli 16 kuukautta luodakseen pohjan maan monipuoluejärjestelmäksi. Siinä säädettiin, että Espanja on parlamentaarinen monarkia. Ehdotus hyväksyttiin kansanäänestyksessä joulukuussa 1978 ja sen tunnetaan vuoden 1978 perustuslakina.


title: Espanjan siirtyminen demokratiaan

text: Kesäkuun 1977 vaaleissa oli 23 miljoonaa äänioikeutettua, joista 80 prosenttia käytti oikeuttaan. Kaksi puoluetta nousi muita suuremmiksi: keskustaoikeistolainen Demokraattisen keskustan unioni UCD ja keskustavasemmistolainen PSOE. Kommunistipuolueen ennakoitua pienempi äänisaalis (9,5 %) on tulkittu äänestäjien haluksi välttää äärimmäisyyksiä, ja lisäksi Espanjan sisällissota oli synnyttänyt epäluottamusta kommunisteja kohtaan. Alueelliset Katalonian ja Baskimaan puolueen menestyivät hyvin. Erillistä "kirkkopuoluetta" ei muodostunut, mikä osaltaan johtui piispojen neuvoston päätöksestä, ettei yksikään puolue voinut väittää edustavansa kirkkoa. Adolfo Suárezista tuli maan ensimmäinen demokraattisesti valittu pääministeri.


title: Espanjan siirtyminen demokratiaan

text: Kansallisen sovinnon yhtenä osana oli puolueiden tekemä niin sanottu Moncloa-sopimus, joka solmittin marraskuussa 1977. Sen mukaan maan taloutta lähdettiin kohentamaan vähentämällä hallintokoneistoa, hillitsemällä inflaatiota ja vähentämällä kauppataseen vajetta. Suurista palkankorotuksista pidättäydyttiin. Katalonialle palautettiin autonomia. Samaan aikaan tehty yleinen armahdus salli monien Francon valtaa vastustaneiden tasavaltalaisten palata kotimaahansa. Haasteellisina säilyivät vanhoillisten francolaisten ja baskien tyytymättömyys.


title: Espanjan siirtyminen demokratiaan

text: Everstiluutnantti Antonio Tejero de Molina yritti helmikuussa 1981 tehdä sotilasvallankaappauksen. Sen tarkoituksena oli palauttaa francolainen diktatuuri. Kapinalliset tunkeutuivat Espanjan parlamenttiin ottaakseen sen jäsenet panttivangeiksi. Kaappaus epäonnistui kuningas Juan Carlosin päättäväisen toiminnan ansiosta. Pian tämän jälkeen Espanja hyväksyttiin Naton ja Euroopan talousyhteisön jäseneksi.


title: Sakari Kajander

text: Sakari Keijo Antero Kajander (20. helmikuuta 1931 Helsinki – 24. helmikuuta 2012 Kauniainen) oli suomalainen virkamies, valtiotieteiden maisteri. Hän oli valtiovarainministeriön palkkaosaston (valtion työmarkkinalaitoksen) osastopäällikkö eli valtion työmarkkinajohtaja 1990–1994. Sitä ennen hän oli apulaisosastopäällikkö 1983–1990. Hän sai kanslianeuvoksen arvonimen.


title: Patrik Schick

text: Patrik Schick (s. 24. tammikuuta 1996 Praha) on tšekkiläinen jalkapalloilija, pelipaikaltaan hyökkääjä. Hän on edustanut UC Sampdoriaa heinäkuusta 2016 lähtien.


title: Patrik Schick

text: Hän aloitti uransa vuonna 2002 TJ Viktoria Vestecissa. Vuonna 2003 hän siirtyi Optimum Sportiin ja vuonna 2007 Sparta Prahaan. Vuonna 2014 hän siirtyi ykkösjoukkueeseen. Kesäkuussa 2015 hän siirtyi lainalle Bohemians 1905:n. Heinäkuussa 2016 hän siirtyi UC Sampdoriaan.


title: Patrik Schick

text: Hän pelasi Tšekin alle 16-, alle 17-, alle 18-, alle 19- ja alle 21-vuotiaiden maajoukkueissa. A-maajoukkue-debyyttinsä hän teki 27. huhtikuuta 2016 Maltaa vastaan tehden maalin tässä ottelussa.


title: Heikki Kalli

text: Heikki Juhani Kalli (s. 1938) on suomalainen tekniikantutkija. Hän oli vuodesta 1938 Lappeenrannan teknillisen korkeakoulun ydintekniikan professori. Hänen tutkimuskohteenaan oli ydinreaktoreiden käyttäytyminen onnettomuustilanteessa.


title: Stift Heiligenkreuz

text: Stift Heiligenkreuz eli Heiligenkreuzin luostari on sistersiläismunkkiluostari (Ordo cisterciensis) Ala-Itävallassa lähellä Wieniä. Se on toiminut yhtäjaksoisesti perustamisestaan alkaen eli vuodesta 1133 ja on siten maailman toiseksi vanhin sistersiläisluostari Stift Rein eli Reinin luostarin jälkeen.


title: Stift Heiligenkreuz

text: Saksankielinen sana "Stift" tarkoittaa muun muassa lahjoitusta ja säätiötä, ja luostareiden asiayhteydessä se tarkoittaa luostarin olevan perustettu varakkaan, yleensä aatelisen henkilön lahjoituksena. Suomeksi sana on luontaista kääntää tässä yhteydessä luostariksi, sillä perustamistavalla ei nykyaikana ole merkitystä.


title: Stift Heiligenkreuz

text: Stift Heiligenkreuz sijaitsee Itävallassa, Ala-Itävallan maakunnassa Heiligenkreuz-nimisessä kunnassa noin 15 km Wienistä länteen.


title: Stift Heiligenkreuz

text:
Luostari Stift-Heiligenkreuz on toiminut keskeytyksettä perustamisestaan lähtien. Elokuussa 2016 luostarissa eli 97 munkkia. Tämän luostarin painopiste on luostarielämän ja liturgian ylläpito ja gregoriaaninen kirkkolaulu latinan kielellä. Osa munkeista työskentelee sielunhoidossa 18 luostariin sisälletyissä seurakunnissa, toiset ovat tutkijoita ja professoreita korkeakoulussa.
Luostarin gregoriaaninen kuoro Chant on julkaissut kolme CD:tä, joilla on ollut hyvä menestys. Luostari on hyvin suosittu turisti- ja pyhiinvaelluskohde lähellä Wieniä.


title: Stift Heiligenkreuz

text: Heiligenkreuzin kylä on kehittynyt vasta paljon keskiaikaisen luostarin perustamisen jälkeen.


title: Stift Heiligenkreuz

text: Ihan lähellä luostaria sijaitsee esihistoriallinen ylänköasutus, jota kutsutaan ”Burgstalliksi” ja jonka kohdalla on nyt Marienwiese-niminen asutus. Esihistoriallisella asutuksella oli etelässä ja luoteessa luonnollinen suoja jyrkästä Schwechat-joten törmästä. Myös vastakkaisella puolella luonto tarjoaa suojaa sarjalla kaarimaisia kallioita, joiden asutuksesta ulospäin oleva puoli on hyvin jyrkästi mutta sisäpuolella tasaisen loivasti nouseva. Koko asuinalue voitiin sulkea ulkopuolisilta ja sitä voitiin puolustaa pienellä vaikalla ulkoapäin tulevilta hyökkäyksiltä. Tätä roomalaistenkin asuttamaa linnoituspaikkaa ei ole vielä tutkittu arkeologisesti, mutta se on suojeluksen alainen kulttuurihistoriallisesti merkittäväna kohteena.


title: Stift Heiligenkreuz

text: Babenbergin aatelissukuun kuulunut pyhä Leopold III perusti luostarin vuonna 1133 lahjoituksena. Hänen jälkeensä poikansa ja seuraajansa Leopold Bayeriläinen osoitti suurta anteliaisuutta luostaria kohtaan. Heiligenkreuzin luostari on yksi noin 300 luostarista, jotka perustettiin Pyhän Bernhard Clairvauxlaisen vaikutuksesta ja tämän elinaikana.


title: Stift Heiligenkreuz

text:
Asukkaaksi luostariin siirrettiin munkkeja luostarin äitiluostarista Ranskan Morimondista. Myös ensimmäinen apotti Gottschalk tuli sieltä.
Säännöllisen luostarielämän sanotaan alkaneen syyskuun 11. päivänä 1133, mutta perustamispäivää ei kuitenkaan ole mainittu asiakirjoissa. Lahjoituskirja, joka on kirjoitettu vasta vuonna 1230, on päivätty vuodella 1136 eikä 1133.


title: Stift Heiligenkreuz

text:
Lahjoitusasiakirjasta käy ilmi, että luostarin tontin on säädetty sijaitsevan alueella, joka 1100-luvulla oli Baijerin herttuakunnan rauhattomalla ja epävarmalla itärajalla. Sisterssiläiset kutsuttiin asuttamaan aluetta, jotta alue kehittyisi ja aukioiden ja teiden rakennus etenisi.
Alkuperäinen maalahjoitus vastaa suurin piirtein kykyisen Heiligenkreuzin kunnan aluetta, sekä muutaman muun pienemmän alueen tytärluostareiden perustamista varten.


title: Stift Heiligenkreuz

text: Ensimmäinen lahjoitus osoittautui luostarille ja sen ensimmäiselle munkkiyhteisölle liian heikoksi taloudelliseksi turvaksi. Vuonna 1206 olivat munkit jo päättäneet muuttaa Itä-Unkariin nykyisen Königshofin linnan alueelle välttääkseen nälästä kärsimisen. Lähtöpäätöksen vuoksi heille annettiin lisäksi viljava Trumaun alue ja vielä Thallernin viinitilan merkinnöllä: ”voitavaksi antaa veljille, sairauden kohdatessa, viiniä vahvistukseksi.”


title: Stift Heiligenkreuz

text: Ensimmäisiä luostarirakennuksia rakennettiin noin sata vuotta, mutta romaanisen tyylinen kirkko saatiin valmiiksi ja vihittyä käyttöön jo 50 vuoden rakentamisen aloittamisesta, jotta toukokuun 31. päivänä 1188 Leopold V:n luostarille lahjoittama arvokas ristireliikki voitiin vastaanottaa reliikin arvoa vastaavasti. Siitä kesti vielä toiset reilu 50 vuotta, kunnes 1240 kaikki muutkin, kirkon eteläpuolelle rakennetut luostarirakennukset valmistuivat ja vihittiin käyttöönsä. Tällöin goottinen tyyli oli ollut muodissa jo hyvän aikaa, ja niin romaanisen tyylisestä kirkosta sen siro kuoroparvi sai väistyä isomman, goottilaistyylisen parven alta.


title: Stift Heiligenkreuz

text: Vuonna 1642, nyt jo barokin tyylikaudella, valmistuivat uudet luostarirakennukset. Sakasti on peräisin vuodelta 1667 ja borokkikirkon torni valmistui vuonna 1674.


title: Stift Heiligenkreuz

text: Turkkilaiset valtasivat ja sytyttivät luostarin tuleen vuonna 1683. Luostaria jälleenrakennettin barokkityylillä vuoteen 1691 asti.


title: Stift Heiligenkreuz

text: Rooman keisari ja Itävallan arkkiherttua Josef II säästi luostarin sulkemiselta vuonna 1783, sillä vastareformaatiosta lähtien munkit pitivät koulua ja tekivät paljon sielunhoidollista työtä seurakunnassa. Tämän työn ansiosta piti keisari luostarin olemassaolon oikeutettuna.


title: Stift Heiligenkreuz

text: 1802 perustettiin luostarin oma filosofinen ja teologinen oppilaitos. Siellä opetettiin tulevia pappeja Zwettlin, Lilienfeldin, Heiligenkreuzin ja Neuklosterin luostareihin.


title: Stift Heiligenkreuz

text: Kun Itävalta oli liitetty natsi-Saksaan (1938), haluttiin luostari tuhota rakentamalla moottoritie suoraan luostarin yli. Toisen maailmansodan päätyttyä suunnitelmat kuitenkin muutettiin niin, että Wienin ulompi kehätie rakennettiin kulkemaan Heiligenkreuzin pitäjän pohjoispuolitse.


title: Stift Heiligenkreuz

text: Toisen maailmansodan loppupuolella luostarikirkon kellot käytettiin aseiden valmistuksen raaka-aineena. Myös venäläiset miehittäjät uhkasivat luostarielämää.


title: Stift Heiligenkreuz

text: Vuonna 1976 korotettiin luostarin teologinen koulu Institutum Theologicum korkeakouluksi, ja se on nykyään yksi saksankielisen Euroopan suurimmista katolisten pappien koulutuskeskuksista. Heiligenkreuzissa on myös yli hiippakuntien rajojen toimiva katolinen pappisseminaari Leopoldium.


title: Stift Heiligenkreuz

text: Ristireliikki sijaitsee nykyään 1983 uudelleen rakennetussa ristinkappelissa. Leopold III:n pojan, siunatun Otto Freisingin (1112–1158), joka oli Freisingin piispa 1138–1158, pyhäinjäännöksiä säilytetään arvokkaassa arkussa pääalttarin jalustassa.


title: Stift Heiligenkreuz

text: Paavi Benedictus XVI nimesi korkeakoulun 28. tammikuuta 2007, Pyhän Tuomas Akvinolaisen juhlapäivänä Philosophisch-Theologischen Hochschule Benedikt XVI. Heiligenkreuz.


title: Stift Heiligenkreuz

text: Tavallisten kirkonkellojen lisäksi Heligenkreuzissa sijaitsee Itävallan ainoa "carillon" eli tornikellopeli, jossa 43 kelloa voidaan soittaa koskettimien avulla. Carillonilla soitetaan läpi vuoden kerran tunnissa 10 minuuttia ennen tasatunnin lyöntiä jotain liturgisen kauteen (adventti, pääsiäinen, mariaaninen toukokuu jne.) sopivaa virttä. Carillonilla soitetaan konsertti joka vuosi elokuun ensimmäisenä viikonloppuna.


title: Jorma Kallio (yritysjohtaja)

text: Kyösti Jorma Kallio (s. 1937) on suomalainen maatalousalan toimija, koulutukseltaan maatalous- ja metsätieteiden tohtori. Hän oli Valtion viljavaraston toimitusjohtaja 1987–1994. Sitä ennen hän oli vuosina 1977–1986 maa- ja metsätalousministeriön maatalousosaston osastopäällikkö.


title: FTO-geeni

text: FTO-geeni näyttää nykytiedon valossa olevan painoindeksiin eniten vaikuttava geeni.


title: FTO-geeni

text: Lihavuus ei silti näytä juurikaan liittyvän geeneihin. Jopa homotsygoottina esiityvän FTO-geenin vaikutus painoon oli BMJ-lehden meta-analyysissä vain 0,9 kiloa, muussa tutkimuksessa 3 kiloa. Esimerkiksi Englannissa tyypillinen ylipaino on suuruusluokkaa 15-50 kiloa.


title: FTO-geeni

text: FTO-geenilla ei ollut yhteyttä painoon niillä, jotka harjoittivat liikuntaa keskimääräistä enemmän.


title: FTO-geeni

text: BMJ-lehden meta-analyysin mukaan FTO-geeni ei myöskään vaikuta ihmisen kykyyn pudottaa painoaan. Analyysin tutkimuksissa käytettiin ruokavaliota, liikuntaa ja lääkkeitä.


title: FTO-geeni

text: Tutkijoiden mukaan tämäkin tulos osoitti, että geenien sijaan elämäntavat ovat ratkaisevia painonhallinnassa, etenkin liikunta ja ruokavalio.


title: Afganistan kesäparalympialaisissa 2008

text:
Afganistan osallistui Pekingin kesäparalympialaisiin vuonna 2008 yhden urheilijan joukkueella, eli kaikkien aikojen pienimmällä joukkueellaan. Kyseessä oli maan kolmas esiintyminen paralympialaisissa.
Maan ainoa edustaja Mohammad Fahim Rahini toimi samalla myös joukkueen lipunkantajana avajaisissa sekä päättäjäisissä, eikä hän saavuttanut mitaleita.


title: Afganistan kesäparalympialaisissa 2008

text: Maan ainoa edustaja Mohammad Fahim Rahini osallistui miesten alle 67.5-kiloisten voimanostokilpailuun muttei saanut tulosta aikaiseksi.


title: Afganistan kesäparalympialaisissa 2004

text:
Afganistan osallistui Ateenan kesäparalympialaisiin vuonna 2004 kahden urheilijan joukkueella. Kyseessä oli maan vasta toinen esiintyminen paralympialaisissa.
Maata edusti kisoissa pyöräilijä Qaher Hazrat ja pikajuoksija Mareena Karim. Myös toisen pikajuoksijan Sharafi Ahmadin piti osallistua kisoihin mutta hän ei lähtenytkään kisoihin.
Mitaleita maa ei saavuttanut.


title: Raimo Kantola (ammattiyhdistysjohtaja)

text: Raimo Johannes Kantola (s. 1940) on suomalainen ammattiyhdistysjohtaja ja sittemmin Työturvallisuuskeskuksen toimitusjohtaja. Kantola toimi sähköalalla ja tullin palveluksessa 1955–1969 ennen kuin hänestä tuli valtion henkilöstöjärjestö VTY:n toimitsija 1970. Vuosina 1983–1996 hän oli SAK:n johtotehtävissä, siitä 1983–1991 3. puheenjohtaja ja johtaja vuodesta 1991. Sittemmin hän oli Työturvallisuuskeskuksen toimitusjohtaja vuoteen 2000. Hän on ollut SDP:n ay-toimikunnan pitkäaikainen jäsen ja puolueyhdistyksensä puheenjohtaja 1999–2007. Hän on julkaissut kirjan "Tulokahinoiden kaprokkimies" (2014).


title: Kaprio (täsmennyssivu)

text:
Kaprio tarkoittaa seuraavia:
Kaprio


title: Sonic Jam

text: Sonic Jam on Sonic Teamin kehittämä ja Segan julkaisema videopeli, joka julkaistiin Sega Saturnille Japanissa on 20. kesäkuuta 1997, Pohjois-Amerikassa 22. elokuuta 1997, ja Euroopassa 28. elokuuta 1997. Peli sisältää uudelleenjulkaistuna Sega Mega Driven 7 alkuperäistä Sonic-peliä.


title: Sonic Jam

text: Pelit jotka sisältyvät tähän kokoelmaan ovat:


title: Sonic Jam

text: Lisäksi kun valitaan Sonic & Knuckles, pelaajalla on mahdollisuus emuloida alkuperäisen kasetin "lock-teknologia" -toimintoa ja yhdistää Sonic & Knuckles johonkin kolmesta pelistä kokoelmassa. Tämä mahdollistaa seuraavien pelien pelaamisen:


title: James Carr

text: James Carr (13. kesäkuuta 1942 Coahoma, Mississippi – 7. tammikuuta 2001 Memphis) oli yhdysvaltalainen soullaulaja.


title: James Carr

text: Carr syntyi baptistipapin perheeseen Coahomassa, Mississippissä ja kasvoi Memphisissä. Teini-ikäisenä hän alkoi laulaa paikallisissa klubeissa. Carr sai levytyssopimuksen Goldwaxilta 1965. Hänen ensimmäinen hittinsä oli ”You’ve Got My Mind Messed Up”. Carrin tunnetuin esitys on ”The Dark End of the Street”, Dan Pennin ja Chips Momanin kirjoittama ja monen tunnetun laulajan levyttämä kappale, jonka ensimmäisen version Carr levytti vuonna 1966.


title: James Carr

text: Carr kärsi masennuksesta ja katatonisista kohtauksista sekä käytti paljon lääkkeitä ja marihuanaa. Vaikeuksiensa seurauksena hänen uransa käytännössä loppui jo vuonna 1971. Hän yritti paluuta 1990-luvun alussa ja levytti vielä kaksi albumia.


title: James Carr

text: Carr kuoli syöpään Memphisissä 7. tammikuuta 2001. Hänellä oli viisi lasta.


title: Kirppupeli

text: Kirppupeli () on seurapeli, jossa kukin pelaaja yrittää saada omia nappuloitaan ”hyppäämään” kuppiin. Nappulaa painetaan hieman joustavaa alustaa (vaikkapa mattoa) vastaan esim. isommalla nappulalla. Sitten kirppu-nappulaa painavaa nappulaa siirretään sivulle ja kirppu hypähtää.


title: Kirppupeli

text: Peli oli aluksi englantilainen aikuisten seurapeli. Joseph Assheton Fincher teki pelistä patenttihakemuksen 1888 ja haki tuotemerkkiä "Tiddledy-Winks" vuonna 1889. 1950-luvulta lähtien peliä on pelattu myös monimutkaisemmin kilpailullisin säännöin. Englannissa on vuonna 1958 perustettu pelijärjestö The English Tiddlywinks Association (ETwA).


title: Kirppupeli

text: Peliä myytiin Suomessa jo vuonna 1892 nimellä "Tiddledy-Vinks." Suomessa Sarvis on valmistanut peliä. Plaston tekemä sammakkopeli on kirppupelin muunnelma.


title: Tappava ase (televisiosarja)

text: Tappava Ase ("Lethal Weapon") on samannimiseen elokuvaan perustuva yhdysvaltalainen televisiosarja. Sen esittäminen aloitettiin Yhdysvalloissa Fox -kanavalla 21. syyskuuta 2016. Suomessa sarjaa voi seurata Viasatin Viaplay-palvelun kautta.


title: Traaginen viikko

text: Traaginen viikko oli Katalonian maaseudulla heinäkuussa 1909 syntynyt kapina, jonka organisoi viinin vuokraviljelijöiden liike. Espanjan armeija kukisti kapinan, jossa kuoli toistasataa henkeä.


title: Traaginen viikko

text: Vuokraviljelijöiden ("rabassaire") järjestäytyminen alkoi vuoden 1890 viinikriisistä. Heidän järjestönsä organisoitiin hyvin ja se oli valmis väkivaltaiseen toimintaan. Heidän tavoitteenaan oli saada vuokraajille turvatumpi asema vuokraehtoja parantamalla. Monet heistä pääsivätkin hyvään asemaan, lähes maanomistajan tasolle. Vuokraviljelijät kuuluivat kuitenkin Katalonian anarkistimieliseen työväenliikkeeseen, jossa oli suurta valtionvastaista tyytymättömyyttä, sillä valtion vastatoimet liikettä kohtaan olivat ankaria.


title: Traaginen viikko

text: Traaginen viikko alkoi yleislakolla, joka oli suunnattu Espanjan reserviläiskutsuntoja vastaan. Valtio aikoi lähettää joukkoja Marokkoon sotimaan marokkolaisia vastaan. Kansaa ärsytti, että varakkaat saattoivat kutsunnoissa ostaa itsensä vapaiksi. Ärtymys johti kapinaan, joka syttyi ilman johtajia tai julkilausuttuja tavoitteita. Syntyi katumellakoita, tuhopolttoja ja työläiskomiteoita. Myös kirkko oli vihan kohteena ja kirkkorakennuksia tuhottiin. Ensimmäiset paikalle tuodut sotilasyksiköt koostuivat katalaaneista ja tunsivat solidaarisuutta kapinallisia kohtaan eivätkä halunneet ampua heitä kohti. Kapinan kukistajat oli tuotava armeijan yksiköistä muualta Espanjasta. Jälkiselvittelyissä 1 700 henkeä joutui sotaoikeuteen syytettynä aseellisesta kapinasta. Viisi heistä sai kuolemantuomion ja teloitettiin.


title: Luettelo suomalaisista ulkomaankirjeenvaihtajista

text: Tämä on epätäydellinen luettelo suomalaisten tiedotusvälineiden entisistä ja nykyisistä ulkomaankirjeenvaihtajista. Mediayhtiön kotimaastaan lähettämien varsinaisten kirjeenvaihtajien lisäksi luettelossa on asemamaassa pysyvästi tai tilapäisesti asuvia freelancereitä, joita voidaan kutsua kirjeenvaihtajiksi tai avustajiksi.


title: Boglárka Kapás

text: Boglárka Kapás (s. 22. huhtikuuta 1993 Debrecen) on unkarilainen uimari, joka on erikoistunut vapaauintiin.


title: Boglárka Kapás

text: Kapás saavutti hopeaa 800 metrin vapaauinnissa Eindhovenin lyhyen radan EM-kilpailuissa 2010 ja voitti kultaa samalla matkalla Debrecenin EM-kilpailuissa 2012. Berliinin EM-kilpailuissa 2014 hän saavutti kolme mitalia; hopeaa 1 500 metrin vapaauinnissa sekä pronssia 800 metrin vapaauinnissa ja 4×200 metrin vapaauintiviestissä.


title: Boglárka Kapás

text: Kazanin MM-kilpailuissa 2015 Kapás saavutti pronssia 1 500 metrin vapaauinnissa maansa ennätysajalla 15.47,09. Netanyan lyhyen radan EM-kilpailuissa 2015 hän sai hopeaa 800 metrin vapaauinnissa ja pronssia 400 metrin vapaauinnissa.


title: Boglárka Kapás

text: Lontoon EM-kilpailuissa 2016 Kapás voitti neljä Euroopan mestaruutta; 400, 800 ja 1 500 metrin vapaauinnissa sekä 4×200 metrin vapaauintiviestissä. Rio de Janeiron olympialaisissa 2016 hän saavutti pronssia 800 metrin vapaauinnissa maansa ennätysajalla 8.16,37 ja oli neljäs 400 metrin vapaauinnissa maansa ennätysajalla 4.02,37.


title: Boglárka Kapás

text: Budapestin MM-kilpailuissa 2017 Kapás sijoittui 1 500 metrin vapaauinnissa neljänneksi sekä 400 ja 800 metrin vapaauinnissa viidenneksi. Lyhyen radan EM-kilpailuissa 2017 Kööpenhaminassa hän voitti kultaa 400 metrin vapaauinnissa ja saavutti hopeaa 800 metrin vapaauinnissa. Glasgow’n EM-kilpailuissa 2018 hän voitti kultaa 200 metrin perhosuinnissa ennätysajallaan 2.07,13.


title: Peimari United

text: Peimari United on vuonna 2010 perustettu suomalainen jalkapallon erikoisseura, jonka toiminta-aluetta ovat Paimio ja Sauvo. Seuran edustusjoukkue nousi kaudeksi 2017 Suomen kolmanneksi korkeimmalle sarjatasolle, Kakkoseen. Peimari Unitedilla on myös junioritoimintaa.


title: Peimari United

text: Joukkue pelaa kotiottelunsa Paimion KHT Soikalla sekä Sauvon Hakkispaana KHT:llä. Seuralla on myös oma sisähalli, Peimari-Areena.


title: Peimari United

text: Seura perustettiin 27. lokakuuta 2010. Perustamisen lähtökohdat olivat muun muassa erilaisuus, panostus ammattivalmennukseen ja ketteryys toiminnassa. Seura on asettanut tavoitteekseen, että sen edustusjoukkue nousee yhdeksi Turun alueen parhaimmista.


title: Peimari United

text: Peimari United aloitti Kutosessa, mistä se nousi Vitoseen kaudeksi 2014. Seuraavaksi vuodeksi 2015 joukkue nousi Neloseen, ja heti perään Kolmoseen 2016. Kolmosesta Peimari United nousi kaudeksi 2017 Kakkoseen, joten seura saavutti neljä peräkkäistä sarjanousua.


title: Kalvassara

text: Kalvassara ("Carex pallescens") on sarakasvien heimoon kuuluva monivuotinen ruohovartinen kasvilaji.


title: Kalvassara

text: Kalvassara kasvaa löyhinä mättäinä ja se voi kasvaa noin 20–80 cm korkeaksi. Kalvassara kasvaa monenlaisilla, kohtuullisen viljavilla kasvupaikoilla, kuten niityillä, pientareilla sekä metsissä. Kalvassaran lehdet ovat lehtiruodittomat, vihreät ja muutaman millimetrin levyiset.


title: Kalvassara

text: Kalvassara on erilaistähkäinen sara, ja sen kukinto koostuu yhdestä hedetähkästä ja muutamasta emitähkästä. Hedetähkä on yleensä ruskehtava ja emitähkiä lyhyempi. Emitähkät ovat noin 1–2 cm pitkiä ja aluksi pystyjä sekä vaaleanvihreitä, mutta muuttuvat hedelmien kypsyessä nuokkuviksi ja ruskehtaviksi. Kalvassara on tuulipölytteinen ja se kukkii tavallisesti kesä-heinäkuussa.


title: Kalvassara

text: Suomessa kalvassara on yleinen etelässä, Pohjanmaan ja Kainuun eteläpuolella, ja selvästi harvinaisempi Lapissa.


title: Peter Ruzicka

text: Peter Ruzicka (s. 3. heinäkuuta 1948 Düsseldorf) on saksalainen säveltäjä ja kapellimestari. Hänen sävellysopettajiaan olivat Hans Werner Henze ja Hans Otte. Hän opiskeli myös musiikkitiedettä ja oikeustiedettä Münchenissä, Hampurissa ja Berliinissä; hänen tohtorin väitöskirjansa on vuodelta 1977 Berliinistä. Ruzicka nimitettiin Hochschule für Musik und Theater Hamburgin professoriksi vuonna 1990. Hän on Münchenin taideakatemian ja Freie Akademie der Künste Hamburgin jäsen.


title: Peter Ruzicka

text: Ruzicka toimi Berliinin radion sinfoniaorkesterin taiteellisena johtajana 1979–87 ja Hampurin valtionoopperan johtajana 1988–97. Hän oli myös Concertgebouw-orkesterin taiteellinen neuvonantaja (1997–99), Salzburger Festspielen taiteellinen johtaja (2001–06) ja Münchenin biennaalin taiteellinen johtaja (1996–2014). Ruzicka on johtanut useita huomattavia kansainvälisiä orkestereita ja levyttänyt niiden kanssa mm. Gustav Mahlerin ja Hans Werner Henzen teoksia. Lukuisat johtavat kansainväliset orkesterit ovat myös esittäneet Ruzickan omia teoksia. Hänen tuotantoonsa kuuluu orkesteri- ja kamarimusiikin lisäksi muun muassa "Celan", ooppera, joka kantaesitettiin Dresdenissä 2001; toinen ooppera, "Hoelderlin", kantaesitettiin Berliinin valtionoopperassa 2008.


title: Sojuz MS-02

text: Sojuz MS-02 () on Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 19. lokakuuta 2016 Baikonurin kosmodromilta Kazakstanista mukanaan kolme avaruuslentäjää ja rahtia asemalle. Aluksen miehistö kuuluu ISS:n Retkikunta 49:n miehistöön. Laukaisun oli alun perin määrä tapahtua 23. syyskuuta 2016, mutta aluksen sähköjärjestelmässä havaittujen vikojen vuoksi laukaisu siirrettiin lokakuulle. Alus toimi ISS:n pelastusaluksena kunnes palasi maahan huhtikuussa 2017.


title: Zimmermann

text: Zimmermann on ainakin seuraavien henkilöiden sukunimi:


title: Raimo Kantola

text: Raimo Kantola -nimisiä henkilöitä ovat:


title: Lauri Karén

text: Lauri Erik Karén (29. huhtikuuta 1927 Iida, Japani – 7. toukokuuta 2006 Gex, Ranska) oli suomalainen valtiotieteen maisteri ja lehtien ulkomaankirjeenvaihtaja.


title: Lauri Karén

text: Japanissa syntyneen Lauri Karénin vanhemmat Artturi Karén ja Irene Tengström olivat Suomen Luterilaisen Evankeliumiyhdistyksen lähetystyöntekijöitä. Hänen nuorempi veljensä on näyttelijä Aarre Karén. Maisteriksi valmistuttuaan Karén oli ensin työssä kolmen vuoden ajan vakuutusalalla, kunnes hän siirtyi vuonna 1952 toimittajaksi Kotimaa-lehteen. Hän oli sitten viiden vuoden ajan työssä Britannian yleisradioyhtiön BBC:n suomenkielisessä toimituksessa vuoteen 1959 saakka. Karén oli sen jälkeen Uusi Suomi-lehden toimittajana Helsingissä ja parin vuoden kuluttua hän siirtyi lehden Lontoon-kirjeenvaihtajaksi. Seuraavaksi Karén toimi Helsingin Sanomien Pariisin kirjeenvaihtajana 1965–1971, Geneven kirjeenvaihtajana 1971–1975 ja Washingtonin kirjeenvaihtajana 1975–1978. Viimeksi Karén oli Helsingin Sanomien kirjeenvaihtajana Genevessä 1978–1992 ja hän toimi samalla myös lehden Ranskan kirjeenvaihtajana. Karén jäi eläkkeelle 1992. Eläkkeellä ollessaan Karén asui Ranskassa Gexissä ja kesäisin Bretagnessa ranskalaissyntyinen vaimonsa Solangen kanssa.


title: Lauri Karén

text: Karén joutui yhteenottoon presidentti Urho Kekkosen kanssa kirjoitettuaan Kekkosen Unkarin valtiovierailun aikana vuonna 1969 presidentin virallisen vastaaoton maassa olleen tavallista vaisumman. Tämä johtui siitä, että Neuvostoliitto ei silloin sallinnut Itä-Euroopan maiden olevan liian läheisissä suhteissa myöskään puolueettomiin maihin kuten Suomeen.


title: Lauri Karén

text: Helmikuussa 2018 ilmoitettiin, että Otava julkaisee Karénin kirjoittaman, vuonna 2005 valmistuneen Aatos Erkon elämäkerran, joka perustuu Karénin Erkon kanssa käymiin keskusteluihin, mutta josta Erkko oli antanut määräyksen, ettei sitä saa julkaista hänen elinaikanaan. Kirjan esipuheen on kirjoittanut Lauri Karénin tytär Michelle Karen (s. 1960), joka on kirjoittanut kirjoja muun muassa astrologiasta. Michelle Karenin kirjoista yksi on suomennettu ("Astrologiaa työn merkeissä: pomot ja alaiset astrologisina luonnetyyppeinä", WSOY 2000)


Suomen sosialidemokraattinen työläisnaisliitto oli vuonna 1921 perustettu liitto, jonka perustivat vähemmistöön jääneet SDP:n kannattajat irtauduttuaan Suomen sosialidemokraattinen naisliitosta (1900–1923) vuonna 1920 kärjistyneiden linjakiistojen vuoksi. Sen puheenjohtajana toimi Miina Sillanpää vuoteen 1932.


title: Kuningas Faravidin testamentti

text: Kuningas Faravidin testamentti on tietokirjailija Heikki Lehikoisen kirjoittama lastenkirja, joka ilmestyi 2016 Teoksen kustantamana. Kirja on ensimmäinen kertomus sarjassa "Sukelluslabradori Tufunus tutkii".


title: Kuningas Faravidin testamentti

text: Lehikoinen oli romaanilla vuoden 2017 Lasten LukuVarkaus -palkintoehdokas.


title: Kuningas Faravidin testamentti

text: Sarjan päähenkilö on labradorinnoutaja sukelluslabradori Tufunus. Kirjan kertoja saa väärään osoitteeseen toimitetun kirjeen, ja hän lähtee viemään sitä Tufunukselle. Heidän ja Tufunuksen ystävän Maroksen tehtäväksi tulee selvittää Suomen muinaisen kuninkaan Faravidin testamentin arvoitusta. Apua he saavat apua Erittäin Salaisen Poliisin edustajilta ja nykyajan šamaanilta.


title: Bahrain paralympialaisissa

text: Bahrain on osallistunut kesäparalympialaisiin joka kerta vuoden 1984 kesäparalympialaisista lähtien. Maa on saavuttanut yhteensä kaksi kultaa, kolme hopeaa ja viisi pronssia, eli yhteensä kymmenen mitalia. Maan kaikki mitalit ovat tulleet yleisurheilusta. Talviparalympialaisiin maa ei ole osallistunut.


title: Leo Riski

text: Leo Riski (s. 1951 Sysmä) on suomalainen valtiotieteen maisteri, lehdistöneuvos ja entinen ulkomaankirjeenvaihtaja.


title: Leo Riski

text: Riski suoritti toimittajatutkinnon Sanoman toimittajakoulussa vuonna 1977 ja hän valmistui valtiotieteen maisteriksi Helsingin yliopistosta 1982, pääaineena oli kansainvälinen politiikka.


title: Leo Riski

text: Riski oli Yleisradion uutis- ja ajankohtaisohjelmien toimittajana vuodesta 1977 alkaen ja hän juonsi A-plus-, Aamu-TV- ja Maailmannäyttämöllä-ohjelmia. Hän oli Yleisradion pääkirjeenvaihtajana Brysselissä 1991–1994 ja kirjeenvaihtajana Berliinissä 2001–2005. Tämän jälkeen Riski toimi viiden vuoden ajan Suomen Berliinin-suurlähetystön lehdistöneuvoksena vuoteen 2013 saakka.


title: Bahrain kesäparalympialaisissa 2016

text: Bahrain osallistui Rio de Janeiron kesäparalympialaisiin vuonna 2016 kahden urheilijan joukkueella. Maata edusti Fatena Nedham naisten kuulantyönnössä luokassa F53 ja Rooba Alomari naisten kiekonheitossa luokassa F54-55. Maan lipunkantajana avajaisissa toimi Fatema Nedham, joka voitti kultaa tuoden maalle ensimmäisen paralympiamitalin sitten vuoden 2004 Ateenan kesäparalympialaisten.


title: Möllit

text: Möllit () on suomalaisen Zaibatsu Interactiven kehittämä ongelmanratkaisutyyppinen kosketusnäyttöisillä laitteilla pelattava mobiilipeli. Pelin on julkaissut Suomessa Yleisradio yhteistyössä Pikku Kakkosen ja BUU-klubbenin kanssa. Se julkaistiin ilmaiseksi 8. lokakuuta 2015.


title: Möllit

text: Peliä voi pelata joko yksinpelinä tai usean pelaajan kanssa samalla laitteella. Pelissä liikutetaan neljää ”mölliä”, joista jokainen tulee ohjata erilaisten kenttien läpi. Peli on tarkoitus julkaista myös ulkomailla myöhempänä ajankohtana.


title: Möllit

text: Pelin kohderyhmä on 6–8-vuotiaat. Peli on saatavilla sekä iOS- että Android-alustoille.


title: Rautapitoisuus (limnologia)

text: Rautapitoisuus on vesistöjen tutkimuksessa yksi luonnonveden ja talousveden ominaisuutta ilmaiseva suure, jolla määritetään vesistössä olevan eri rautaionien yhteispitoisuus. Suomalaisissa vesistöissä rautapitoisuus on yhteydessä vedenväriin ja humuksen esiintymiseen. Juomavesissä rautapitoisuus liittyy kallioiden ja moreenimaan pohjavesien käyttökelpoisuuteen. Rautaioinit muodostavat hapen kanssa rautaoksidia ja ruosteenvärisiä yhdisteitä, jotka samentavat ja värittää juomavettä sekä värjää kodinkoneita ja kosteita tiloja. Rautapitoisuus vedessä ilmaistaan joko mikrogrammoina litrassa vettä (µg/l) tai milligrammoina litrassa (mg/l). Anglikaanisissa maissa yksikkönä käytetään miljoonasosia (ppm) tai miljardisosia (ppb). Kun vesitutkimuksessa esitellään monia erilaisia pitoisuuksia, erotetaan raudan pitoisuudet yksiköillä µgFe/l tai mgFe/l (lyhenne Fe tarkoittaa rautaa).


title: Rautapitoisuus (limnologia)

text: Rautapitoisuuden mittaamiseen on useita menetelmiä. Varsin helppo tapa on käyttää fotometrista mittaustapaa, jolla saadaan 5–1500 µg/l pitoisuudet melko luotettavasti mitattua. Rautapitoinen vesi saatetaan reagoitavaan muotoon hapettamalla se peroksodisulfaatilla happamassa tilassa. Fe-ionit pelkistetään hydroksyyliammoniumkloridilla Fe-ioneiksi, joka muodostaa happamassa olosuhteissa 2,4,6-tripyridiini-s-triatsiinin (TPTZ, triatsiinit) kanssa violetin kompleksiyhdisteen Fe(TPTZ). Määrätyllä aallonpituudella tämä kompleksiyhdiste absorboi valoa. Mittaamalla kuinka suuri absorbtio on, voidaan raudan pitoisuus määrittää.


title: Rautapitoisuus (limnologia)

text: Raudan alkuperä on kallioperän mineraaleissa. Kallioiden pohjavesi uuttaa sitä kallion raoista, joista se liukenee veteen Fe-ioneina. Myös hiekassa, sorassa ja moreenissa on samaa rautaa, joka liukenee nyt tavalliseen pohjaveteen. Sieltä se kulkeutuu ihmisravinnoksi haja-asutuksien kaivoista tai kunnallisen vesijohtoverkon kautta. Keskitetty vedenotto huomioi rautapitoisuuden ja riski saada liian paljon rautaa tätä kautta on pieni. Yksityisen kaivon rautapitoisuutta voi omistaja itse tutkitutta, mutta sen voi havaita itsekin suoraan juomalasin veden ruskeasta väristä tai raudan saostumisesta ruosteväriksi kodinkoneen pintoihin.


title: Rautapitoisuus (limnologia)

text: Virtaavissa vesistöissä esiintyy myös rautaa. Sitä huuhtoutuu sinne maaperästä pintavalumina, pohjavesivalumina tai virtaavan veden eroosion tuomana. Erityisesti jokien eroosio irroittaa savea ja lietteitä mukaansa ja sameassa vedessä rauta pääsee liukenemaan runsaana veteen. Myös humusta sisältävä vesi on tavallista rautapitoisempaa, koska rauta tarttuu herkästi orgaanisiin happoihin. Veteen liuennut happi pelkistää Fe-ionit niukkaliukoiseksi Fe-ioneiksi. Tämä raudan muoto saostuu rautahydoksidi-ioniksi (Fe(OH)) vesistön sedimentteihin. Rauta pysyy liukoisena varsinkin pohjaveden hapettomissa olosuhteissa. Samoin, jos vesistöstä katoaa happi, hapettuu rauta Fe-ioneiksi ja se liukenee takaisin veteen. Koska rautaa liukenee veteen jatkuvasti ja sitä saostuu pohjalle koko ajan, kertyy rauta järvien ja soiden pohjalle järvimalmiksi tai suomalmiksi. Näitä raudan lähteitä on hyödynnetty Euroopan keski- ja pohjoisosissa jo 3000 vuotta sitten.


title: Rautapitoisuus (limnologia)

text:
Veteen joutunut rauta reagoi veden ja hapen kanssa muodostaen reaktioketjun
Viimeiset kaksi reaktiotuotetta ovat rauta(III)hydroksidi ja hydratoitu rauta(II)oksidi.


title: Rautapitoisuus (limnologia)

text: Meriveden keskimääräinen rautapitoisuus on 1–3 ppm = 1–3 mg/l = 1000–3000 μg/l. Pitoisuudet vaihtelevat merialueittain ja ne ovat erisuuruiset esimerkiksi Tyynellämerellä ja Atlantissa. Jokivedessä pitoisuudet vaihtelevat kallio- ja maaperän mukaan. Tavallisesti ne ovat 0,5–1,0 ppm = 500–1000 mg/l ja keskiarvona ilmoitetaan myös 0,7 mg/l = 700 μg/l. Pohjavesi sisältää noin 0,5–10 mg/l = 500–10000 μg/l. Joskus pohjaveden rautapitoisuus voi kohota 50 mg/l = 50000 μg/l.


title: Rautapitoisuus (limnologia)

text: Rautapitoisuus on kullekin vesistölle tyypillinen arvo. Toiset järvet ovat rautapitoisia ja toisissa sitä on vähemmän. Pienimmät pitoisuudet esiintyvät kirkkaissa ja karuissa vesissä, joissa pintaveden rautapitoisuus on yleensä 50–200 µg/l. Humusvesissä taso on selvästi korkeampi, koska rauta on sitoutunut humusyhdisteisiin. Normaalina tasona voidaan pitää 400–600 µg/l. Erittäin ruskeissa humusvesissä, kuten esimerkiksi suovesissä, rautapitoisuus kohoaa jopa 1000 µg/l = 1,0 mg/l.


title: Rautapitoisuus (limnologia)

text: Eroosio lisää rautapitoisuuksia, sillä huuhtoutuvassa maa-aineksessa oleva rauta liukenee hienoaineksen suuresta pinta-alasta veteen tehokkaasti. Erittäin sameissa jokivesissä, joita syntyy sateilla tai kevättulvissa, rautapitoisuudet vaihtelevat 3–6 mg/l = 3000–6000 µg/l tai ylittävät nämä rajat. Järven pohjassa olevat sedimentit sisältävät paljon sinne vajonutta saostunutta rautaa. Järven pohjalla olevan veden happitilanteesta riippu paljon, miten rauta liukenee takaisin veteen. Hapettomissa oloissa niukkaliukoinen rauta (Fe3+) pelkistyy runsasliukoiseksi raudaksi (Fe2+). On hyvin tavallista, että lämpötilakerrostuneen järven hapettomassa alusvedessä on rautapitoisuus kohonnut pitoisuuksiin 1–10 mg/l = 1000–10000 µg/l raudan pelkistysasteesta riippuen. Alusveteen vapautunut rauta hapettuu täyskiertojen yhteydessä ja sitoo samalla osan liuenneesta fosforista takaisin sedimentteihin. Terveessä järvessä tämä systeemi huolehtii siitä, ettei veden fosforipitoisuus nouse haitallisen korkealle.


title: Rautapitoisuus (limnologia)

text: Suomessa pohjaveden rautapitoisuuden keskiarvoja korkeampia pitoisuuksia löytyy Pohjanmaan ja Lounais-Suomen savikoilta. Myös moreenimaiden pohjavesi on usein rautapitoista.


title: Rautapitoisuus (limnologia)

text: Juomaveden käyttöarvo yleensä putoaa rautapitoisuuden kasvaessa. Vaikka rauta on ihmiselle tärkeä hivenaine, voi se korkeina pitoisuuksina olla haitallinen aine. Hyvälaatuisessa talousvedessä rautaa on alle 0,1 mg/l = 100 μg/l ja sen suositeltu enimmäispitoisuus on kunnallisessa talousvedessä 200 μg/l ja yksityisellä hieman korkeampi 400 μg/l. Raudan alkaa maistaa juomavedessä noin 500–1000 μg/l, mutta tämä pitoisuus ei aiheuta vielä terveyshaittoja. Oman kaivon tai lähteen käyttäjän tulee kuitenkin seurata rautavedessä elävän rautabakteerien lisääntymistä.


title: Rautapitoisuus (limnologia)

text: Ihmisessä olevan raudan kokonaismäärä on noin 4 grammaa. Ihminen tarvitee vuorokaudessa useita milligrammoja rautaa korvatakseen kehosta poistuvan raudan. Miehillä tarve on 7 mg ja naisilla 11 mg vuorokaudessa. Raudan pitkäaikainen puute aiheuttaa anemiaa, sillä punaisten verisolujen hemoglobiini rakentuu raudan ympärille. Hemoglobiinin rauta tarttuu verenkierrossa happeen ja kuljettaa sen soluihin ja palatessaan keuhkoihin se kuljettaa soluista pois hiilidioksidia. Lihasten punaisuus johtuu myoglobiinista, joka sisältää myös rautaa. Rauta osallistuu useisiin ihmiskehon prosesseihin ja sitä tarvitaan jatkuvasti riittävä määrä kehossa. Jos rautaa on riittävästi, raudan ylimäärää varastoituu maksaan, haimaan, pernaan, sydämeen ja luuytimeen. Jos rautaa kertyy liikaa, alkaa se vaurioittaa näitä varastoelimiä. Ihminen hyödyntää ravinnostaan juuri hapettunutta rautaa (Fe) sen eri yhdisteissään, jota se saa ravinnosta ja juomavedestä. Jatkuva yli 200 mg/l pitoisen juomaveden nauttiminen aiheutta lopulta tällaisen vaarallisen tilan. Tappava pitoisuus on kuitenkin 10–50 g kehossa.


title: Rautapitoisuus (limnologia)

text: Raudan kohonneet arvot aiheuttavat myös muunlaista haittaa. Rauta värjää veden ruosteen väriseksi. Tällöin pitoisuudet ovat jo maistamisen pitoisuuksia moninkertaisia ja kyseessä onkin vaikeasta rautaongelmasta. Kaikki väriongelmat eivät johdu lähdeveden tilasta, vaan syy saattaa olla esimerkiksi putkiston korroosiosta. Siihen voi veden rautapitoisuus olla alkuperäinen syyllinen, sillä rauta aiheuttaa korroosiota. Kun vesiputket ruostuvat, värjäävät myös ne vesijohtovettä. Värjäytynyt vesi tarttuu kaikenlaisille pinnoille. Lavuaarit, pesutilojen kaakelit, astian- ja pyykinpesukoneiden sisäosat, astiat, vaatteet ja yleensä kaikki, jotka ovat veden kanssa toistuvasti tekemisissä, värjäytyvät ruosteen väriseksi. Värjäävä pitoisuus on yleensä 0,3 mg/l = 300 μg/l.


title: Rautapitoisuus (limnologia)

text: Raudan poistaminen talousvedestä on useitakin menetelmiä. Pelkistynyttä rautaa (Fe) voidaan poistaa ionivaihdolla, mutta silloin vedessä ei saa olla happea. Ilmastus eli ilmakuplien johtaminen veteen, veden sumuttaminen ilmaan tai muu happea lisäävä toimenpide hapettaa raudan (Fe), joka muuntuu lopuksi rautahydroksidina saostuvaan muotoon. Biologinen hapetus tehdään rautabakteerien avulla, jotka käyttävät pelkistynyttä rautaa happipitoisessa vedessä ravintonaan ja tuottavat rautakarbonaattia ja rautahydroksidia, jotka saostuvat vedestä pois. Kotitalouksille myydään pieniä suodattimia, joissa raudanhapetuksen aiheuttaa katalysoiva massa.


title: MinecraftEdu

text: MinecraftEdu on osittain suomalaisen TeacherGaming-yrityksen vuonna 2011 kehittämä Minecraft-modi, joka muokkaa "Minecraftista" luokkahuonekäyttöön soveltuvan opetuspelin. "Minecraftista" on "MinecraftEdussa" muokattu kouluopetukseen sopiva tarjoamalla opettajille erilaisia työkaluja ja hallintavälineitä.


title: MinecraftEdu

text: Kun "MinecraftEdu" vuoden 2016 alussa siirtyi Microsoftin omistukseen, hyödynnettiin sitä opetuksessa jo yli 40 eri maassa ja kymmenissätuhansissa kouluissa. Nykyisin "MinecraftEdu" tunnetaan nimellä Minecraft: Education Edition ja se julkaistiin virallisesti marraskuun ensimmäisenä päivänä vuonna 2016.


title: Liana Liberato

text: Liana Daine Liberato (s. 20. elokuuta 1995 Galveston, Texas) on yhdysvaltalainen elokuva- ja televisionäyttelijä. Hän aloitti näyttelemisen kotikaupungissaan seitsemänvuotiaana ja 10-vuotiaana alkoi esiintyä televisiorooleissa ja independent-elokuvissa. Hän esiintyi ensimmäisen kerran tv-ruudulla vuonna 2005 sarjan "Todistettavasti syyllinen" jaksossa. Liberaton ensimmäinen elokuvarooli taas oli vuoden 2007 elokuvassa "The Last Sin Eater". Hän on siitä eteenpäin esiintynyt mm. sarjoissa "House" ja "Sons of Anarchy" sekä elokuvissa "Trust", "Stuck in Love" ja "Jos vielä jään".


title: Liana Liberato

text: Liberato syntyi Texasissa George ja Rhondelle Liberatolle. Hänellä on italialaisia sukujuuria.


title: Liana Liberato

text: Liberato oli mukana Miley Cyrusin musiikkivideolla ”7 Things” vuonna 2008.


title: Klordekoni

text: Klordekoni eli keponi (CClO) on kloorattuihin rengasrakenteisiin ketoneihin kuuluva orgaaninen yhdiste. Yhdistettä on käytetty aikaisemmin maataloudessa hyönteismyrkkynä ja fungisidina, mutta nykyisin sen käyttö on kielletty useassa maassa klordekonin terveys- ja ympäristövaikutusten vuoksi.


title: Klordekoni

text: Klordekoni on huoneenlämpötilassa valkoista kiteistä ainetta. Yhdiste liukenee erittäin vähän veteen ja paremmin moniin orgaanisiin liuottimiin kuten etanoliin ja asetoniin. Klordekoni tehoaa useisiin hyönteisiin ja myös eräisiin sieniin. Yhdiste on myös erittäin myrkyllistä monille muille eliöille kuten nisäkkäille. Klordekonille altistumisesta voi seurata pääkipua, huonovointisuutta, lihasten heikkoutta, vapinaa ja kouristuksia. Eläinkokeissa klordekonin on todettu olevan karsinogeeninen. Yhdiste on luonnossa pysyvä yhdiste ja kertyy eliöihin. Ympäristössä mireksi hapettuu klordekoniksi.


title: Klordekoni

text: Ensimmäisen kerran klordekonia valmistettiin vuonna 1951. Ainetta valmistetaan heksakloorisyklopentadieenistä rikkitrioksidin tai klooririkkihapon avulla.


title: Klordekoni

text: Klordekonia on käytetty hyönteismyrkkynä maataloudessa 1950-luvun puolivälistä alkaen muun muassa koloradonkuoriaisten ja ripisiäisten torjuntaan. Lisäksi sillä on kontrolloitu myös torakoita, muurahaisia, termiittejä sekä omenarupea ja härmää. Suomessa yhdistettä ei kuitenkaan ole koskaan käytetty. Klordekonin käyttö on nykyään kielletty useassa maassa. Yhdysvalloissa se kiellettiin vuonna 1978, koska Chesapeakenlahti ja Jamesjoki saastuivat klordekonia sisältävistä jätevesistä. Euroopan Unionin alueella yhdisteen käyttö on ollut kiellettyä vuodesta 2007 ja yhdiste kiellettiin myös Tukholman sopimuksessa.


title: Dale of Merchants

text: Dale of Merchants on Sami Laakson vuonna 2015 julkaisema pakanrakennuskorttipeli. Pelissä kauppiaat kilpailevat asemasta mahtavassa kauppiaiden killassa. "Dale of Merchants" suunniteltiin alusta asti englanniksi, sillä sen joukkorahoituskampanja suunnattiin kansainvälisille markkinoille.


title: Dale of Merchants

text: Lautapelioppaan arvostelussa "Dale of Merchantsin" katsottiin kuuluvan ”vuoden parhaisiin peliuutuuksiin”. Hiidenpeli.comin mukaan peli on saanut kansainvälisesti hyvän vastaanoton.


title: Dale of Merchants

text: Vuonna 2016 peliin julkaistiin jatko-osa "Dale of Merchants 2", jota voi pelata joko yksinään tai yhdessä alkuperäisen pelin kanssa. Ensimmäinen kampanja sai rahoitusta 14 000 euroa, kun jatko-osaa rahoitettiin jo 72 000 euron edestä.


title: Dale of Merchants

text: Pelin kortit jakautuvat eri pakkoihin eläinlajien mukaan. Jokaiseen peliin otetaan vain tietty määrä pakkoja pelaajamäärän mukaisesti. Omalla vuorollaan pelaaja voi tehdä vain yhden toiminnon: joko ostaa kauppapaikalta kortin, pelata kädestään kortin, pöydätä kortin tai hylätä kädestään kortteja poistopakkaansa. Sen jälkeen pelaaja täydentään kätensä nostopakastaan viiteen korttiin; kun pelaajan nostopakasta loppuvat kortit, poistopakasta sekoitetaan uusi nostopakka. Pelaajan tavoitteena on rakentaa kahdeksan kojua korteistaan, jotka nousevat arvossa yhdestä kahdeksaan. Yhteen kojuun voi (poikkeuksia lukuun ottamatta) rakentaa vain yhden eläinlajin korteista. Korttien arvot vaihtelevat yhdestä viitteen ja se on myös niiden pohjahinta marketista ostettaessa − mitä taaempana marketissa kortti on, sitä enemmän sen pohjahinnan päälle tulee lisähintaa. Ensimmäinen kortti maksaa arvonsa verran, viimeinen +4. Ostetut kortit nostetaan käteen. Erityisiä tekniikkakortteja voi pelata korteissa mainittujen toimintojen toteuttamiseksi.


title: Hertan maailma

text: Hertan maailma on Niina Grönholmin luoma animaatio- ja mobiilipelisarja, joka on jatkunut vuodesta 2008 asti. Lasten arkisiin asioihin keskittyvä animaatio- ja pelisarja on ollut ilmestymisestään lähtien "Pikku Kakkosen" suosituimpien verkkosisältöjen joukossa. Animaatiosarjaa on näytetty myös Ruotsin SVT-kanavalla. Sittemmin Hertan seikkailut ovat laajentuneet myös kansien väliin väritys- ja kuvakirjojen muodossa.


title: Hertan maailma

text: Grönholm sai alun perin idean lasten ajanvietesivuston perustamiseen vuonna 2006. Seuraavana vuonna hän perusti Alpakka Median, jonka puitteissa "Hertan maailmaa" tuotetaan. Vuoden 2008 alussa julkaistu animaatioosarja oli "Pikku Kakkosen" ensimmäinen, jolla oli myös oma digitaalinen pelimaailma. Alpakka on tuottanut myös "Pojat"-nimistä animaatiosarjaa.


title: James Bond (hahmo)

text: James Bond on kirjailija Ian Flemingin vuodesta 1952 ilmestyneiden "James Bond" -jännitysromaanien ja niiden pohjalta tehdyn elokuvasarjan kuvitteellinen brittiläinen vakooja. Bondin koodinimi on 007. Hahmon käyttö on laajentunut myös kaikenlaiseen oheismateriaaliin, kuten videopeleihin ja pelikortteihin.


title: James Bond (hahmo)

text: Elokuvissa James Bondia ovat esittäneet Sean Connery, David Niven, George Lazenby, Roger Moore, Timothy Dalton, Pierce Brosnan ja viimeisimpänä Daniel Craig.


title: James Bond (hahmo)

text: Bondin esikuviksi on esitetty useita todellisia henkilöitä. Yksi heistä on ukrainalaissyntyinen brittitiedustelija Sidney Reilly, joka hänestä kerrottujen tarinoiden mukaan liikkui sujuvasti Euroopan hoveissa. Hänen sanotaan olleen hyvin neuvostovastainen ja harrastaneen kauniita naisia. KGB sai hänet houkutelluksi ansaan, ja hänet teloitettiin. Karjalankannaksella järjestettiin KGB:n harjoitusammuntoja, jotka kuuluivat Suomeen saakka. Näiden laukausten väitettiin johtuneen siitä, että pidättäjiltä pakenemaan yrittänyt Reilly jouduttiin ampumaan.


title: James Bond (hahmo)

text: Toinen esikuvaksi löydetty oli jugoslavialainen saksalaisten ja brittien kaksoisagentti Dušan "Dusko" Popov. Hän törmäsi silloiseen Britannian tiedustelupalvelun edustajaan Ian Flemingiin Lissabonissa vuonna 1941 Casino Estorilin pelikasinolla, jossa hän leväytti pöytään 50 000 dollarin edestä seteleitä. Popov kirjoittaa tapahtumasta muistelmissaan, ja hänen mukaansa Fleming hyödynsi tapahtunutta "Casino Royale" -kirjan uhkapelikohtauksessa. Popovinkin sanotaan olleen kova naistenmies. Hänen koodinimensä oli Tricycle (kolmipyörä).


title: James Bond (hahmo)

text: Bond on saanut nimensä yhdysvaltalaisen lintutieteilijän ja johtavan Karibian lintujen tutkijan James Bondin mukaan. Fleming oli innokas lintuharrastaja ja kirjoitti "Casino Royale" -kirjaa Jamaikalla. Hän muisteli myöhemmin pitäneensä nimeä sopivana, koska se oli anglosaksinen, epäromanttinen, lyhyt ja miehekäs.


title: James Bond (hahmo)

text: Romaaneissa kerrotaan, että Bondin vanhemmat olivat skotlantilainen Andrew Bond, joka työskenteli Vickersille, ja sveitsiläinen Monique Delacroix. He kuolivat kiipeilyonnettomuudessa Ranskan Alpeilla, kun Bond oli 11-vuotias. Hänet kasvatti hänen tätinsä Charmian. Bond opiskeli Eton Collegessa, mutta hänet erotettiin sieltä nopeasti. 13-vuotiaana Bond opiskeli skotlantilaisessa Fettes Collegessa. Hän matkusti nuoruudessaan Itävaltaan, jossa hiihdonopettaja Hannes Oberhauserista tuli hänelle kuin isä. Romaanien Bond on toisen maailmansodan veteraani. Romaaneissa ei kerrota, kuinka Bondista tuli salainen agentti, mutta "Casino Royalessa" kerrotaan, miten hän sai 00-agentin statuksen: salamurhaamalla ensin japanilaisen salakirjoitusasiantuntijan New Yorkissa ja sitten saksalaisille vakoilleen norjalaisen Tukholmassa.


title: James Bond (hahmo)

text: "Casino Royale" -elokuvan yhteydessä laaditun taustatarinan mukaan Bond meni 17-vuotiaana Britannian laivaston kouluun, jossa hän oppi nopeasti ja häntä pidettiin synnynnäisenä johtajana. Hän palveli HMS "Exeter" -hävittäjällä, HMS "Turbulent" -sukellusveneellä, laivaston erikoisjoukoissa ja valiokommandojoukossa 030-erikoisyksikössä. Erikoisjoukkojen ja erikoisyksikön tehtävissä Bond palveli Bosniassa, Libyassa, Irakissa, Iranissa ja Somaliassa. Kun hänet ylennettiin komentajaksi, hän siirtyi laivaston tiedustelutehtäviin. Hän hankki tietoa Hongkongin luovutuksesta, Irakin aseohjelmista, Lockerbien pommi-iskusta ja S-300-ohjuskriisistä Kyproksella. Hänellä oli myös pelastustehtävä Taliban-liikkeen hallitsemassa Afganistanissa. Sotilasarvoltaan Bond on merivoimien komentajakapteeni. Lisäksi Bond opiskeli useissa yliopistoissa, muun muassa Cambridgessa ja Oxfordissa. Cambridgessa hänellä oli pääaineena itämaiset kielet. Näihin aikoihin Britannian salainen palvelu rekrytoi Bondin. "Casino Royale" -elokuvassa hän saa 00-agentin statuksen, kun hän toteuttaa peräkkäin kaksi ammattimaista salamurhaa.


title: James Bond (hahmo)

text: Bond arvostaa klassista eleganssia ja laatua. Hän kertoo kiinnittävänsä paljon huomiota yksityiskohtiin.


title: James Bond (hahmo)

text: Flemingin mukaan Bondilla on huoneisto modernisoidussa regenssityylin rakennuksessa. Se sijaitsee aukion laidalla King’s Roadin varrella Lontoon Chelseassa. Huoneiston pohjakerroksessa on olohuone, joka on vuorattu kirjoilla ja jossa on leveä ikkuna, jonka ääressä on koristeellinen empiretyylin työpöytä. Yläkerrassa on pieni makuuhuone, jossa on parisänky, jossa on tummansininen päiväpeite. Huoneessa on syvänpunaiset verhot ja kultainen sekä valkoinen Cole-tapetti. Hänen kylpyhuoneessaan on amerikkalaistyylinen suihku ja valkoinen laatoitus. Bondilla on skotlantilainen taloudenhoitaja. Flemingin Bond elää 1950-luvun poikamieselämää, joten hahmoa on päivitetty elokuviin. Elokuvassa "Salainen agentti 007 ja tohtori No" (1962) Bondilla on asunnossaan eteishalli, kuvia klassikkoautoista ja televisio. Elokuvassa "Elä ja anna toisten kuolla" (1973) Bond asuu nykyaikaisessa pohjakerroshuoneistossa, jossa makuuhuone avautuu olohuoneeseen ja jossa on hyvin varusteltu keittiö.


title: James Bond (hahmo)

text: Romaaneissa Bondin vaatteita kuvaillaan yksityiskohtaisesti. Hänen vaatteensa huokuvat eleganssia ja Bond on aina pukeutunut tilanteen mukaisesti. Suurkaupungissa tai matkustaessaan hänellä on yleensä tummansininen, yksirivinen puku, jonka mainitaan muistuttavan laivaston sarssikangasta tai olevan tropiikkiin sopivaa kampalankakangasta. Bondilla on musta neulottu solmio, jonka hän sitoo four-in-hand-solmulla. Hänen mielestään solmiota ei tule solmia Windsor-solmulla. Arkivaatteinaan hänellä on tropiikissa valkoinen tai tummansininen, lyhythihainen puuvillapaita, mustat housut ja nahkasandaalit tai narupohjakengät. Ensimmäisissä elokuvissa Bond käytti usein kuumaan säähän sopivia, kevyistä kankaista tehtyjä harmaita pukuja. "007 ja Kultasormi" -elokuvan myötä Bond alkoi käyttää liivejä, mutta ne jäivät pois 1970- ja 1980-luvuilla, kun tilalle tuli ajan rennompaan tyyliin sopivat urheilutakit. 1980-luvulla Bond alkoi taas käyttää mittatilauspukuja.


title: James Bond (hahmo)

text: Fleming käytti Rolex-kelloa ja romaaneissa myös Bondilla on sellainen. Ensimmäiseen Bond-elokuvaan haluttiin samanmerkkinen kello kuin mikä kirjoissakin mainitaan. Rolex ei kuitenkaan suostunut antamaan elokuvantekoa varten ilmaiskappaletta, joten Bond käyttää elokuvassa Albert R. Broccolin kelloa, vaikka se onkin eri mallin Rolex kuin kirjoissa. Myöhemmin Bondin elokuvissa käyttämistä kelloista tuli tuotesijoittelun varhainen levittäjä. "Pallosalamassa" nähtiin useita Breitlingejä ja elokuvassa "007 rakastettuni" sekä seuraavissa viidessä elokuvassa Bond käytti Seikon kelloa.


title: James Bond (hahmo)

text: Bond on kulinaristi, joka nauttii romaaneissa avokadoa ranskalaisella kastikkeella, kivirapua voisulalla, langustia, munia Benedict mousseline -kastikkeella, parsaa béarnaisekastikkeella, pateeta ja tagliatelle verdeä pestokastikkeella sekä hyvin tehtyjä perusruokia. Hän suosii paikallisia ruokalajeja. Bond suosii vodkamartinia ”ravistettuna, ei sekoitettuna” ja samppanjaa. Hän tilaa romaaneissa muun muassa Bollingeria, Champagne Krugia, Dom Pérignonia vuosikertaa ’46, Taittingerin Blanc de Blanc Brutia ’43 ja ’53 sekä Pommerey’ta. Romaaneissa Bond juo paikallisia drinkkejä, liköörejä tai oluita. Elokuvissa hän juo enimmäkseen martineja tai bourbonia ja vettä sekä paikallisia erikoisuuksia kuten rakia ja sakea. Bond tuntee brandyt, sherryt ja hienot viinit. Hänen lempiviininsä on Château Mouton Rothschild.


title: James Bond (hahmo)

text: Bond on salaisen palvelun paras kasinopelaaja. Hän pelaa elokuvissa baccaratia, backgammonia, crapsia, texas hold ’emia ja venttiä sekä romaaneissa myös rulettia.


title: James Bond (hahmo)

text: Fleming tarkoitti Bondin moderniksi hahmoksi, joka on aina kolmekymppinen. Hän on tarpeeksi nuori ollakseen erinomaisessa kunnossa ja tarpeeksi vanha ollakseen kokenut ammattilainen. Elokuvasarjassa Bondin ikä on muuttunut, kun sarja on edennyt.


title: James Bond (hahmo)

text: Bond on monitaitoinen ja hyväkuntoinen. Hän osaa judoa, jujutsua, karatea, nyrkkeilyä, painia ja taekwondoa sekä on kehitellyt aseettoman taistelun koulutuskäsikirjaa salaisen palvelun käyttöön. Bond oppi laskettelemaan Hannes Schneiderin laskettelukoulussa Arlbergissa, minkä lisäksi Hannes Oberhauser opetti lajia Bondille, kun tämä teini-ikäisenä kävi lomillaan Itävallassa. Kaksikymppisenä Bond osasi lasketella mestaruustasoisesti. Hän osaa myös ohjaskelkkailla, rattikelkkailla ja vuorikiipeillä. Bond on saanut merivoimien vedenalaisen kommandokoulutuksen ja on hyvä uimisessa, uimahypyissä, laitesukelluksessa ja vedenalaisessa taistelussa. Hän sai merivoimissa myös laskuvarjokoulutuksen.


title: James Bond (hahmo)

text: Bond lausuu Daniel Craigin aikoja edeltäneissä elokuvissaan säännöllisesti tutut sutkautuksensa "Nimeni on Bond, James Bond" esitellessään itsensä ja "ravistettuna, ei sekoitettuna" tilatessaan vodkamartinin.


title: James Bond (hahmo)

text: Autoista Bondiin liitetään elokuvissa erityisesti Aston Martin, mutta käytössä ovat olleet myös muut tunnetut arvoautot, kuten Lotus ja BMW. Flemingin kirjoissa Bondin henkilökohtaisena automerkkinä palvelee Bentley, Gardnerin romaaneissa myös Saab.


title: James Bond (hahmo)

text: Bond käyttää aseenaan muun muassa Berettaa, Walther PPK:ta, Walther P99:ää, Walther PPS:ää, Walther P5:tä, Walther LP53:a ja 9-millistä ASP:tä. Bond on varustautunut Q:n valmistamilla teknisillä apuvälineillä. Q on MI6-tiedustelupalvelun varusteiden kehittelystä ja valmistamisesta vastaavan Q-osaston ("Q Branch") päällikkö. Q:n valmistamia apuvälineitä ovat muun muassa rakettireppu, veden alla kulkeva auto sekä erilaiset rannekellot, joiden ominaisuudet yltävät laserista magneettiin ja erilaisiin räjähteisiin. Bondin ongelma on, ettei hän pysty koskaan palauttamaan tavaroita Q:lle ehjänä vaan yleensä romuttaa ne tehtävänsä aikana.


title: Kari Karanko

text: Kari Juhani Karanko (s. 1941) on suomalainen diplomaatti. Hän on koulutukseltaan ekonomi. Hän on ollut suurlähettiläs Dar es Salaamissa 1988–1993 ja sen jälkeen ulkoministeriön kehitysyhteistyöneuvos.. Hän oli suurlähettiläs Windhoekissa (Namibia) 1998–2000. Sieltä hän joutui palaamaan Namibian pyynnöstä, sillä hän oli kritisoinut valtion johtoa. Sen jälkeen hän oli ulkoministeriön kansainvälisen ympäristöpolitiikan yksikön päällikkö. Vuosina 2006–2007 Karanko oli suurlähettiläs Katmandussa .


title: Topeliuksenkatu

text: Topeliuksenkatu () on noin 1,5 kilometrin pituinen katu Helsingin Taka-Töölössä, pohjoisimmalta osaltaan Meilahdessa. Se johtaa Runeberginkadun mutkasta Töölöntorin länsilaidalta Töölön tulliin, jossa se päättyy Mannerheimintien varteen. Katu on nimetty kirjailija Zachris Topeliuksen mukaan.


title: Topeliuksenkatu

text: Topeliuksenkadun eteläosa kulkee Topeliuksen puiston ohi sen itäreunaa pitkin. Kadun läntinen eli puiston puoleinen jalkakäytävä on puurivin reunustama. Sibeliuksenkatu jakaa puiston kahtia. Puiston eteläpäässä on Töölön kirkko ja pohjoispäässä Töölön kirjasto. Tällä osuudella kadun itäpuolella on useiden asuintalojen lisäksi myös Töölön sairaala.


title: Topeliuksenkatu

text: Suunnilleen puolivälissään katu kulkee Nordenskiöldin aukion poikki. Tältä aukiolta johtavat Mechelininkatu lounaaseen ja Nordenskiöldinkatu koilliseen, jonka poikki kulkee Linnankoskenkatu itä-länsisuunnassa.


title: Topeliuksenkatu

text: Topeliuksenkadun varrella on myös Svenska social- och kommunalhögskolanin vuonna 1964 valmistunut rakennus, Folkhälsanin päärakennus sekä Stenbäckinkadun kulmassa vuonna 1917 valmistunut koulurakennus, jossa toimii ruotsinkielinen ala-asteen koulu, Zacharias Topeliusskolan.


title: Topeliuksenkatu

text: Kadun pohjoisosan varrella Topeliuksenkadun, Haartmaninkadun ja Tukholmankadun välisessä kolmionmuotoisessa korttelissa on muun muassa Helsingin yliopiston lääketieteellisen tiedekunnan opetustiloja, jotka kuuluvat Meilahden kampukseen, sekä Huslabin Tullinpuomin laboratorio ja Työterveyslaitoksen päätoimipiste. Samalla osuudella Topeliuksenkadun toisella puolella ovat virastotalo, jossa siinäkin on Työterveyslaitoksen tiloja, SVUL:n 1960-luvulla rakennuttama Töölön urheilutalo, jossa on muun muassa uimahalli, sekä sen pohjoispuolella 11-kerroksinen liiketalo, Auratalo, jossa nykyisin toimii Cumulus-hotelli Meilahti. Topeliuksenkadun, Tukholmankadun ja Mannerheimintien välisellä kolmionmuotoisella alueella on Shellin huoltoasema.


title: Topeliuksenkatu

text: Topeliuksenkatua pitkin kulkevat useat bussilinjat, joilla on päätepysäkkinsä Kampin keskuksen läheisyydessä tai jotka kulkevat sen ohi. Nämä liikennöivät kantakaupungista muun muassa Haagaan, Konalaan ja Kannelmäkeen.


title: Topeliuksenkatu

text: Suunnitelmissa on rakentaa Topeliuksenkadulle raitiotielinja, jotka pitkin kulkisi keskustasta Töölön kautta Pasilaan johtava linja 2.Topeliuksenkatu merkittiin Töölön asemakaavaan vuonna 1906, ja sai tällöin nykyisen nimensä.


title: Topeliuksenkatu

text: Ensimmäiset kerrostalot Topeliuksenkadun varrelle rakennutti senaattori Otto Stenroth vuonna 1911. Hän rakennutti itselleen Topeliuksen- ja silloisen Kammionkadun (nykyisen Sibeliuksenkadun) kulmaan Lars Sonckin suunnitteleman palatsimaisen asuinrakennuksen sekä sen viereen, osoitteeseen Topeliuksenkatu 9, von Essenin, Kallion ja Kekäläisen suunnitteleman jugendtyylisen kerrostalon. Näistä ensinmainitun hän myöhemmin testamenttasi Kauppakorkeakoululle, mutta se purettiin ja vuonna 1952 paikalle valmistui moderni kerrostalo. Viereinen talo Topeliuksenkatu 9:ssä sen sijaan on edelleen jäljellä. Siinä on aikojen kuluessa asunut useita tunnettuja henkilöitä kuten pakinoitsija ja kirjailija Guss Mattsson, monia kunnanvaakunoita suunnitellut Gustaf von Numers ja kielitieteilijä Terho Itkonen.


title: Topeliuksenkatu

text: Muut asuinrakennukset Topeliuksenkadun varrelle rakennettiin etupäässä 1920- ja 1930-luvuilla, osittain myöhemminkin Itse katukin valmistui kokonaisuudessaan vasta 1930-luvulla.


title: Topeliuksenkatu

text: Kun Meilahden asemakaava vuonna 1925 vahvistettiin, Topeliuksenkatua jatkettiin silloiselle Munkkiniemenkadulle, nykyiselle Tukholmankadulle, nykyistä Haartmaninkatua pitkin. Tämä jatke muutettiin kuitenkin vuonna 1939 Huopalahdenkaduksi, ja samalla aikaisempi samanniminen katu muutettiin Topeliuksenkadun jatkeeksi. Haartmaninkatu sai nykyisen nimensä vuonna 1954.


title: Unisex (televisio-ohjelma)

text: Unisex on vuonna 2006 MTV3-kanavalla esitetty muotiin keskittynyt televisiohjelma, jonka vakiojäseneninä toimivat Saimi Nousiainen ja Arman Alizad ja juontajana Heli Roiha.


title: Viivauskone

text: Viivauskone on William Orville Hickokin 1800-luvun puolessa välissä paperin viivaamiseen kehittämä menetelmä. Koneella tehdään paperiin viivoja ja se soveltuu näin ollen taulukoiden ja ruutupaperin valmistukseen. Koneen toiminta perustuu erityisiin konetta varten valmistettuihin vierekkäin oleviin kyniin, joihin vesipohjainen painoväri johdetaan lankojen avulla. Kyniin on pyörähdyssylintereihin asennettavien kappaleiden avulla mahdollista ohjelmoida mekaanisesti nostoja siten, että linjat katkeavat halutuksi matkaksi.


title: Viivauskone

text: Laskennan digitalisoitumisen myötä 1960- ja 1980-lukujen välillä myös taulukoiden ja ruutupaperin kysyntä väheni voimakkaasti. Nykyisin olemassaoleva tarve täytetään pääasiassa käyttämällä offset-painoa.


title: The Swapper

text: The Swapper on suomalaisen Facepalm Gamesin kehittämä pulmapohjainen tasohyppelyvideopeli. Se julkaistiin vuonna 2013 Steam-palvelussa Microsoft Windowsille ja vuonna 2014 Mac OS X:lle ja Linuxille.


title: The Swapper

text: Curve Studios teki pelistä käännöksen Sonyn ja Nintendon alustoille vuonna 2014. "The Swapper" on scifi-teemainen peli, jossa pelaaja ohjaa tutkimusasemalle jäänyttä naisselviytyjää. Hän löytää oudon laitteen, jonka avulla hän voi luoda itsestään klooneja. Kloonauksen avulla pelaaja voi ratkoa pulmia ja selvittää tutkimusaseman tutkijoiden kohtalon.


title: The Swapper

text: Helsingin yliopiston opiskelijat Otto Hantula ja Olli Harjola kehittivät pelin vapaa-ajallaan. He aloittivat kehityksen vuonna 2010. Indie Fund rahoitti pelin kehitystä vuonna 2012.


title: The Swapper

text: Curve Studios kehitti pelin käännöksen Sonyn alustoille ja Wii U:lle vuonna 2014.


title: The Swapper

text: Pelin kehitysprosessista tekee erityislaatuisen sen, että pelin taustagrafiikat on tehty savesta. Pelin taustoja tehdessä ei siis hyödynnetty ollenkaan 3d-mallinnusohjelmia.


title: The Swapper

text: "The Swapper" sai julkaisussaan kriitikoilta myönteisen vastaanoton. Arvostelijat kehuivat pelin visuaalista tyyliä ja tunnelmaa sekä laadukkaita pulmia.


title: The Swapper

text: IGN antoi arvostelussaan pelille 9.3/10.


title: The Swapper

text: PC Gamer antoi arvostelussaan pelille 88/100.


title: Kuninkaiden aika (roolipeli)

text: Kuninkaiden aika on Pasi Silanderin ja Piia Makkosen kirjoittama ja Lasten Keskuksen vuonna 1993 julkaisema roolipeli.


title: Kuninkaiden aika (roolipeli)

text: Evankelisluterilaisten seurakuntien nuorisotyön avuksi laadittu Kuninkaiden aika johdattelee lapsia ja nuoria Vanhan testamentin tapahtumiin. Aihepiiristään huolimatta Kuninkaiden aika on pohjimmiltaan yksinkertainen ja helposti lähestyttävä peli, joka sopii mainiosti aloittelijoille ja lyhyisiin pelihetkiin. Pelissä raamatullinen kuninkaiden aika esitetään kiehtovana ympäristönä, johon eläytymällä pelaajat oppivat Raamatun tapahtumista ja henkilöistä. Tarkoituksena ei ollut ottaa kantaa nykyisen Israelin valtion puolesta tai sitä vastaan. Pelin tekijät ovat olleet myös mukana tekemässä pelejä AD 50 ja Steissin yö.


title: Kuninkaiden aika (roolipeli)

text: Peli syntyi kun Pasi Silander ja Piia Makkonen olivat lukioiässä. Peliä testattiin kahtena iltana viikossa Malmin seurakunnan ATK- ja roolipelikerhossa. Tekijät olivat aktiivisia myös seurakuntien kanssa tehtyjen sähköisten opetuspelien kehityksessä.


title: Kuninkaiden aika (roolipeli)

text: Kuninkaiden aikaa on pidetty yksinkertaisena roolipelinä, joka soveltuu erityisen hyvin koulujen ja kerhojen käyttöön.


title: Kuka, mitä, häh?

text: Kuka, mitä, häh? on vuonna 2007 Nelonen-kanavalla esitetty keskusteluohjelma, jota juonsi Mikko Silvennoinen ja vakiokeskustelijoina toimi Lotta Backlund, Riikka Pulkkinen, Marko Parkkinen, Juha Itkonen ja Pirjo Suhonen. Ohjelma lopetettiin viidennen jakson jälkeen alhaisten katsojalukujen vuoksi.


title: De Blob

text: De Blob on THQ Wirelessin vuonna julkaisema tasohyppely- ja pulmapeli. Peliä kehitti alun perin Wiille Blue Tongue Entertainment ja Nintendo DS:lle Helixe Studio. Suomalainen Universomo kehitti pelin mobiiliversion. "De Blobin" mobiiliversio sai kritiikkiä ohjaustavastaan, jossa pelihahmo liikkui puhelinta kallistamalla.


title: De Blob

text: Pelin J2ME-versio sai 7/10 PocketGamer arvostelussa.


title: De Blob

text: Peli on julkaistu mm. seuraaville alustoille:


title: Mikko Heliövaara

text: Mikko Ahti Heliövaara (s. 23. elokuuta 1929 Tampere) on suomalainen arkkitehti.


title: Mikko Heliövaara

text: Heliövaaran vanhemmat olivat Aatto Heliövaara ja Lempi Löfgren. Hänen puolisonsa vuodesta 1953 on arkkitehti Marianna Helena Avellan. Kari Heliövaara (s. 1954), Eero Heliövaara (s. 1956) ja Jaakko Heliövaara (s. 1960) ovat heidän lapsiaan. Heliövaara tuli ylioppilaaksi 1948 ja valmistui arkkitehdiksi Teknillisestä korkeakoulusta 1956. Hänellä on ollut yhteinen arkkitehtitoimisto puolisonsa kanssa vuodesta 1963.


title: Mikko Heliövaara

text: Heliövaaran suunnittelutöitä ovat muun muassa seuraavat:


title: Lola Panda

text: Lola Panda on kuvitteellinen pandahahmo, joka on pääosassa suomalaisen BeiZ-pelitalon kehittämässa samannimisessä opetuspelien sarjassa. Pelit ovat suosittuja erityisesti Kiinassa ja Yhdysvalloissa, ja Suomi on vain marginaalinen markkina-alue. Peleissä on ääniohjaus kymmenillä kielillä.


title: Lola Panda

text: BeiZ perustettiin Kiinassa vuonna 2010.


title: Iljanne

text: Iljanne on tasainen, tiivis jääkerros, joka yleensä on läpinäkyvä. Se muodostuu jäätävän sateen osuessa maahan.


title: Iljanne

text: Kun alijäähtynyt sadepisara kohtaa kylmän maanpinnan tai muun kiinteän kohteen, se jäätyy. Maahan muodostuu näistä alijäähtyneistä vesipisaroista erittäin liukasta jääpeitettä, jota kutsutaan iljanteeksi. Pohjoismaissa iljanteeksi kutsutaan myös pakkasella maanpintaan jäätynyttä vettä.


title: Iljanne

text: Läpinäkyvä iljanne aiheuttaa vaaratilanteita autoilijoille ja jalankulkijoille. Rankka jäätävä sade aiheuttaa vahinkoja: se voi katkoa esimerkiksi voimajohtoja ja puiden oksia. Suurimman vaaran se aiheuttaa lentokoneille ja laivoille. Lentokoneen runkoon voi kertyä nopeasti jäätä, joka vaikuttaa koneen aerodynamiikkaan ja nopeuteen. Jos purjeveneen mastoon kertyy jäätä, vene voi kaatua.


title: Iljanne

text: Iljanne sulaa yleensä muutamassa tunnissa, mutta joskus se voi pysyä maassa useita päiviäkin. Ennätys on tiettävästi Yhdysvaltain Connecticutista vuodelta 1969, jolloin iljanne pysyi maassa puolitoista kuukautta. Tietyissä olosuhteissa teiden suolaus voi estää iljanteen muodostumisen tielle.


title: Jouko Kari

text: Jouko Kari (s. 18. maaliskuuta 1939 Lehtimäki) on suomalainen kasvatustieteilijä. Hän on ollut Jyväskylän yliopiston Kasvatustieteiden tutkimuslaitoksen johtaprofessori 1980–1993 ja sen jälkeen kasvatustieteen (opettajankoulutuksen) professori 1993 alkaen. Hänen tutkimuskohteitaan ovat olleet oppimateriaalit, opettajan roolit ja myös työ- ja urheilusuoritusten kriittiset kohdat.


title: Pentti Karjalainen

text: Leo Pentti Karjalainen (s. 1945) on suomalainen tekniikantutkija. Hän toimi vuodesta 1977 alkaen Oulun yliopiston metalliopin apulaisprofessorin ja professorin viran hoitajana (professorinimitys v. 1988) eläkkeelle jäämiseensä saakka vuoden 2013 alussa . Hän johti materiaalitekniikan laboratoriota vuodesta 1981 ja koulutti 140 diplomi-insinööriä erityisesti perusmetalliteollisuuden palvelukseen. Hän oli perustamassa Oulun yliopiston Terästutkimuskeskusta vuonna 2006, jonka johtoryhmän puheenjohtajana hän toimii edelleen (11.2016) . Hänen tutkimuksensa kohdistuu erityisesti lujien terästen valmistukseen termomekaanisia käsittelyjä käyttäen sekä näiden mikrorakenteisiin ja mekaanisiin ominaisuuksiin. Hän on julkaissut yli 200 tieteellistä artikkelia yhdessä useiden kansainvälisten tutkijoiden kanssa . Oulun yliopiston metallitutkimuksen historiaa hänen aikanaan on kuvattu teoksessa ”Puoli vuosisataa metallitutkimusta Oulun yliopistossa” .


title: Helga Väänänen

text: Helga Väänänen on suomalainen iskelmälaulaja, joka teki 1970-luvun alussa parodisen kolkolla laulutyylillään kaksi singleä Toivo Kärjen edesauttamana. Väänänen oli tuolloin 40-vuotias.


title: Helga Väänänen

text: Pohjois-Savon Siilinjärveltä kotoisin oleva Helga Väänänen oli jo nuorena haaveillut laulajan urasta, mutta vasta 40-vuotiaana hän päätti lähettää koenauhan Toivo Kärjen levy-yhtiölle. Kärki innostui Väänäsen tyylistä ja alkoi kaavailla hänestä yhdysvaltalaisen Mrs. Millerin kaltaista kypsän iän vauhdikasta iskelmälaulajaa.


title: Helga Väänänen

text: Vuonna 1971 Helga Väänänen levytti esikoissinglensä ”Tunturisatu”, jonka toisella puolella oli 1930-luvun kupletti ”Vetoketju”. Seuraavana vuonna julkaistiin Rauno Lehtisen sovittama toinen single, Sirkka Valkola-Laineen säveltämä ja sanoittama tango ”Mä olen nainen”. Ilmestymisaikanaan eroottisen rohkeana pidetyn kappaleen ovat myöhemmin levyttäneet myös Vera Telenius, Tuulikki Eloranta ja Ritva Oksanen. Singlen b-puolella on Väänäsen kulmikas versio Bill Haleyn rock and roll -klassikosta Rock Around the Clock nimellä ”Tunnista toiseen”. Se julkaistiin uudelleen tupla-CD-kokoelmalla "Riman alta ja ohi maalin – Suomi-iskelmän hurjimmat harhalaakit".


title: Pirjo Sewón

text: Pirjo Inkeri Sewón (e. Karunen; s. 29. marraskuuta 1935 Turku) on suomalainen kasvitieteilijä. Hän toimi Turun yliopiston kasvitieteen professorina vuodesta 1985 vuoteen 1998.


title: Epic Rap Battles of History

text: Epic Rap Battles of History (lyh. ERB) on YouTube-kanava, jonka ovat perustaneet Peter Shukoff eli "Nice Peter" ja Lloyd Ahlquist eli "EpicLLOYD". Kanava julkaisee musiikkivideoita, joissa tunnetut historian ja populaarikulttuurin hahmot räppäävät toisiaan vastaan. Kanavan videoilla esiintyneitä hahmoja ovat näytelleet Nice Peter ja EpicLLOYD itse sekä useat vierailevat rap-artistit, mukaan lukien Moosesta näytellyt Snoop Dogg ja Isaac Newtonia näytellyt "Weird Al" Yankovic. Ensimmäinen ERB-musiikkivideo, "John Lennon V Bill O'Reilly", julkaistiin YouTubessa 26. syyskuuta 2010. Nykyään kanavalla on yli 14 miljoonaa tilaajaa, ja sen videoita on katsottu yhteensä yli 2,5 miljardia kertaa. Vuosina 2015 ja 2016 ERB oli ehdolla Producers Guild of America Award -palkinnon saajaksi parhaan digitaalisen sarjan kategoriassa, ja vuonna 2016 se oli ehdolla Emmy-palkinnon saajaksi kategoriassa "Outstanding Short Form Variety Series".


title: Volkswagen Polo I

text: Volkswagen Polo I (Typ 86) on Volkswagenin Polo-mallin ensimmäinen sukupolvi, jota valmistettiin vuosina 1975–1981. Se oli uudelleennimetty Audi 50, joka oli tullut markkinoille vuotta aikaisemmin. Polon sedan-versio tunnettiin Volkswagen Derbynä.


title: Volkswagen Polo I

text: Ensimmäisen sukupolven Volkswagen Polo esiteltiin keväällä 1975 sisarmallina vuotta aiemmin markkinoille tulleelle Audi 50:lle. Näistä kahdesta Polo oli pelkistetympi ja varustelultaan karumpi. Ylellisempi Audi 50 oli ostohinnaltaan jopa kalliimpi kuin suuremman kokoluokan Volkswagen Golf, mistä syystä se meni varsin huonosti kaupaksi, ja valmistus päättyi jo vuonna 1978. Edullisempi Polo sen sijaan menestyi huomattavasti paremmin.


title: Volkswagen Polo I

text: Poloon oli aluksi valittavissa vain 0,9-litrainen (40 hv) nelisylinterinen moottori. Vuonna 1976 moottorivalikoimaa laajennettiin 1,1-litraisella (50/60 hv). Varustelu oli hieman parempi kuin perusmallissa, esimerkiksi pääntuet ja kolmipisteturvavyöt olivat vakiona.


title: Volkswagen Polo I

text: Vuonna 1977 1,1-litraisen moottorin 60-hevosvoimainen versio korvattiin samantehoisella 1,3-litraisella, joka oli aiempaa moottoria polttoainetaloudellisempi.


title: Volkswagen Polo I

text: Polo koki vuonna 1979 kasvojenkohotuksen, jossa se sai muovipuskurit, erilaisen etusäleikön ja uuden kojelaudan, jossa oli säilytyslokero. Uusi malli oli 60-hevosvoimaisella moottorilla varustettu Polo GT, jonka ulkonäössä oli urheilullisia yksityiskohtia.


title: Jaakko Kaurinkoski

text: Jaakko Erik Kaurinkoski (25. heinäkuuta 1934 Koijärvi – 25. heinäkuuta 1998 Budapest) oli suomalainen diplomaatti ja sanomalehtimies. Hän työskenteli "Uudessa Suomessa" vuodesta 1958 ja siirtyi lehtialalta ulkoasiainministeriöön 1977. Lokakuussa 1991 Kaurinkoskesta tuli Suomen ensimmäinen sodanjälkeinen suurlähettiläs Viroon. Vuonna 1996 hän siirtyi suurlähettilääksi Unkariin.


title: Jaakko Kaurinkoski

text: Kaurinkoski syntyi pappisperheeseen Koijärven kunnassa. Hän kirjoitti ylioppilaaksi Helsingin Suomalaisesta Yhteiskoulusta vuonna 1953 ja valmistui 1959 valtiotieteen kandidaatiksi Helsingin yliopistosta vuonna 1959. Työskenneltyään vuoden verran Lehtikuvassa hän siirtyi vuonna 1958 "Uuteen Suomeen" ensin ulkomaantoimittajaksi ja sitten Moskovan-kirjeenvaihtajaksi vuosiksi 1963–1969. Helsinkiin palattuaan hän toimi lehtensä ulkomaanosaston päällikkönä 1970–1972.


title: Jaakko Kaurinkoski

text: Vuosina 1972–1977 Kaurinkoski työskenteli pohjoismaisten uutistoimistojen kirjeenvaihtajana Pekingissä, minkä jälkeen hän siirtyi lehdistöneuvokseksi ensin Tukholmaan ja vuonna 1982 Suomen Washingtonin-suurlähetystöön. Hänet nimitettiin Leningradin pääkonsuliksi 1985. Vuonna 1990 hän palasi neuvottelevaksi virkamieheksi ulkoministeriöön, kunnes aloitti suurlähettiläänä ensin Tallinnassa ja sitten Budapestissä.


title: Jaakko Kaurinkoski

text: Jaakko Kaurinkosken puoliso vuodesta 1967 alkaen oli tietokirjailija Kaarina Kaurinkoski, o.s. Rakkolainen (1944–2014). Myös Jaakko Kaurinkoski kirjoitti ja suomensi muutamia kirjoja.


title: Sergei Ryžikov (kosmonautti)

text: Sergei Nikolajevitš Ryžikov (), (s. 19. elokuuta 1974 Bugulma, Neuvostoliitto), on venäläinen kosmonautti. Ryžikov valittiin kosmonauttikoulutukseen vuonna 2006 ja vuonna 2014 Sojuz MS-02 -lennon miehistön jäseneksi Retkikuntaan 49.


title: Robert Kimbrough

text: Robert Shane Kimbrough (s. 4. kesäkuuta 1967 Killeen, Texas, Yhdysvallat) on yhdysvaltalainen astronautti. Kimbrough valittiin astronauttikoulutukseen vuonna 2004 ja on osallistunut Nasan avaruussukkulalennolle STS-126. Vuonna 2014 hänet valittiin Sojuz MS-02 -lennon miehistön jäseneksi Retkikuntaan 49.


title: Miha Rinne

text: Miha Rinne (s. 1974) on suomalainen peligraafikko ja -suunnittelija.Rinne suunnitteli vuosina 2001–2002 Housemarquella työstetyn digitaalisen pelin, "Furry Dragonsin". Peliä ei kuitenkaan koskaan julkaistu, koska se jäi ilman julkaisusopimusta. Rinteen mukaan "Furry Dragons" olisi julkaistu jollekin sen ajan konsolille. Rinne haki peliin vaikutteita muun muassa Jean-Pierre Jeunet’n elokuvista "Amélie" ja "Kadonneiden lasten kaupunki", Hayao Miyazakin animaatioista, kuten "Prinsessa Mononoke", ja "Space Harrier" -pelin bonuskentästä. Myöhemmin Rinne on julkaissut "Furry Dragonsin" pohjalta "Lopunperän tarinat" -nimistä sarjakuvaa.


title: Miha Rinne

text: Pelissä olisi ratsastettu lohikäärmeellä ja kerätty kolikoita 3D-maailmasta. "Furry Dragons" olisi myös sisältänyt tehtävien tekemistä eri tyyppisille olennoille, kuten maailmassa elävien lintujen keräämistä.


title: 4Pop

text: 4Pop on vuosina 2003–2004 Nelonen-kanavalla esitetty Populaarikulttuuria käsittelevä ajankohtaisohjelma, jota juonsi Mikko Silvennoinen.


title: Sergei Ryžikov

text: Sergei Ryžikov -nimisiä henkilöitä ovat:


title: Teratornithidae

text: Teratornithidae on sukupuuttoon kuollut petolintujen heimo. Ne elivät Amerikoissa mioseenilta plioseenille. Teratornithidaeen kuului joitakin suurimmista koskaan eläneistä lentokykyisistä linnuista. Heimoon luokitellaan neljä sukua ja viisi lajia.


title: Bahrain kesäparalympialaisissa 2012

text:
Bahrain osallistui Lontoon kesäparalympialaisiin vuonna 2012 joukkueella, johon kuului kaksi yleisurheilijaa. Kyseessä oli maan kahdeksas esiintyminen paralympialaisissa, eikä se saavuttanut mitaleita.
Maan lipunkantajana avajaisissa toimi Ahmed Meshaima.


title: Bahrain kesäparalympialaisissa 2008

text: Bahrain osallistui Pekingin kesäparalympialaisiin vuonna 2008 joukkueella, johon kuului kolme urheilijaa, jotka osallistuivat voimanostoon ja yleisurheiluun. Kyseessä oli maan seitsemäs esiintyminen paralympialaisissa, ja se jäi mitaleitta.


title: Bahrain kesäparalympialaisissa 2004

text: Bahrain osallistui Ateenan kesäparalympialaisiin vuonna 2004 joukkueella, johon kuului viisi urheilijaa, jotka osallistuivat voimanostoon ja yleisurheiluun. Kyseessä oli maan kuudes esiintyminen paralympialaisissa, ja maan yksi yleisurheiluedustajista, eli Ahmed Meshaima, saavutti hopeaa miesten kuulantyönnössä luokassa F37.


title: Erkki Hirvelä

text: Erkki Eljas Hirvelä (17. kesäkuuta 1937 Jämsä) on suomalainen taidemaalari.


title: Erkki Hirvelä

text: Hirvelän vanhemmat olivat maanviljelijä Eljas Hirvelä ja sairaanhoitaja Aino Mäntyoja. Hänen ensimmäinen puolisonsa (1960-1984) oli Inger Sandholm ja toinen vuodesta 1990 on Päivi Katriina Värelä. Hirvelä kävi Suomen Taideakatemian koulun 1958-1961, ensimmäisen kerran hänen teoksiaan oli esillä näyttelyssä Jämsässä vuonna 1958. Hirvelä on sittemmin osallistunut useisiin yhteis- ja ryhmänäyttelyihin kotimaassa ja ulkomailla, samoin kuin pitänyt yksityisnäyttelyitä. Hänen teoksiaan on muun muassa Amos Andersonin taidemuseossa, Porin taidemuseossa, Wäinö Aaltosen museossa, Oulun taidemuseossa ja Keski-Suomen museossa, samoin kuin eri kaupunkien, yritysten ja yksityisten taidekokoelmissa. Hirvelä on toiminut monissa alansa yhdistyksissä ja järjestöissä, hän oli muun muassa Valtion kuvataidetoimikunnan jäsen 1975-1977 ja Suomen Taidemaalariliiton puheenjohtaja 1986-1992.


title: Vitali Mutko

text: Vitali Leontjevitš Mutko (, s. 8. joulukuuta 1958) on venäläinen poliitikko ja urheiluvaikuttaja. Mutko on Venäjän jalkapalloliiton puheenjohtaja, mutta hän vetäytyy tehtävästään joulusta 2017 Venäjän vuoden 2018 jalkapallon MM-kisojen alkuun saakka, eli noin puoleksi vuodeksi, jolloin hän taas palaa liiton johtoon.


title: Bahrain kesäparalympialaisissa 2000

text: Bahrain osallistui Sydneyn kesäparalympialaisiin vuonna 2000 joukkueella, johon kuului kolme urheilijaa, jotka osallistuivat voimanostoon ja yleisurheiluun. Kyseessä oli maan viides esiintyminen paralympialaisissa, ja maa saavutti kisoissa yhden hopean ja yhden pronssin.


title: Klorendiinihappo

text: Klorendiinihappo (CHClO) on kloorattuihin rengasrakenteisiin dikarboksyylihappoihin kuuluva orgaaninen yhdiste. Yhdistettä käytetään polymeerien palonsuoja-aineena.


title: Klorendiinihappo

text: Huoneenlämpötilassa klorendiinihappo on valkoista kiteistä ainetta. Yhdiste liukenee hieman veteen ja paremmin orgaanisiin liuottimiin kuten etanoliin. Kuumennettaessa yhdistettä voimakkaasti muodostuu klorendiinianhydridiä. Klorendiinihappo kuuluu niin sanottuihin reaktiivisiin palonsuoja-aineisiin. Klorendiinihappo saattaa olla karsinogeenista.


title: Klorendiinihappo

text: Klorendiinihapon valmistuksen lähtöaineet ovat heksakloorisyklopentadieeni ja maleiinianhydridi. Nämä reagoivat Diels–Alder-reaktiolla muodostaen klorendiinianhydridiä, joka hydrolysoidaan emäksisissä olosuhteissa klorendiinihapoksi. Yhdiste puhdistetaan kiteyttämällä ja kuivataan.


title: Klorendiinihappo

text: Klorendiinihappoa käytetään suuria määriä palonsuoja-aineena. Erityisesti sitä käytetään tyydyttymättömien polyesterien valmistuksessa, koska sen karboksyylihapporyhmät voivat esteröityä. Näihin tuotteisiin lisätään ristisilloittavaksi reagenssiksi maleiinihappoa. Muita polymeerejä, joissa sitä käytetään palonsuoja-aineena ovat muun muassa alkydihartsit, epoksihartsit ja polyuretaanivaahdot. Yhdiste parantaa myös polymeerien korroosionkestävyyttä.


title: Alphonso Davies

text: Alphonso Davies (s. 2. marraskuuta 2000 Buduburam, Ghana) on kanadalainen jalkapalloilija, joka edustaa MLS-liigassa pelaavan Vancouver Whitecapsin organisaatiota mutta siirtyy tammikuussa 2019 Bayern Müncheniin.


title: Alphonso Davies

text: Davies syntyi vuonna 2000 Buduburamin pakolaisleirillä Ghanassa liberialaisille vanhemmille. Vanhemmat olivat paenneet Liberian ensimmäistä sisällissotaa Ghanan pakolaisleirille. Kun Davies oli 5-vuotias, he muuttivat Ontarion provinssissa sijaitsevaan Windsoriin. Vuoden jälkeen he muuttivat jälleen Edmontoniin. Edmontonissa Davies pelasi pienissä paikallisissa seuroissa ennen siirtymistään Whitecapsin organisaatioon. 6. kesäkuuta 2017 Davies sai Kanadan kansalaisuuden.


title: Seppo Eurola

text: Seppo Ilmari Eurola (29. maaliskuuta 1930 Suojärvi – 27. elokuuta 2016 Jämsä) oli suomalainen kasvitieteilijä. Hän oli Oulun yliopiston Kasvitieteen laitoksen apulaisprofessori 1962–1993 ja Helsingin yliopiston kasvitieteen dosentti 1971–1993. Hänen tutkimuskohteensa oli suokasvillisuuden ja tunturikasvillisuuden luokittelu.


title: Pekka Ojonen

text: Pekka Juhani Ojonen (20. maaliskuuta 1932 Riihimäki – 26. elokuuta 2016) oli suomalainen arkkitehti ja nuoruudessaan kansainvälisen tason telinevoimistelija.


title: Pekka Ojonen

text: Pekka Ojonen oli aktiivi telinevoimistelija vuosina 1947–1954. Sinä aikana hän oli Suomen joukkueen varamies Helsingin olympialaisissa 1952 ja Suomen joukkueen jäsen Rooman MM-kisoissa 1954, joissa Suomen joukkue sijoittui kuudenneksi. Maaotteluja kertyi hänen urallaan kaikkiaan neljä. Suomen mestaruuksia hän saavutti kaikkiaan 13, joista miesten sarjan Suomen mestaruuksia tuli kaksi kappaletta – vuonna 1952 hevosella ja rekillä. Uransa aikana hän edusti Porin Tarmoa ja Helsingin Voimistelijoita.


title: Pekka Ojonen

text: Valmistuttuaan ylioppilaaksi keväällä 1951 hän aloitti arkkitehtiopinnot Teknillisessä korkeakoulussa. Arkkitehdiksi hän valmistui 1959. Urallaan hän työskenteli Alvar Aallon, Einari Teräsvirran, Antero Pernajan, Veikko Malmion ja Toivo Korhosen arkkitehtitoimistoissa ensin harjoittelijana ja valmistuttuaan suunnittelijana vuosina 1952–1961. Vuodesta 1961 alkaen Pekka Ojosella oli oma arkkitehtitoimisto.


title: Pekka Ojonen

text: Ammattiin liittyen hän toimi Suomen Arkkitehtiliiton puheenjohtajana vuosina 1970–1974 ja sen jälkeen liiton liittovaltuustossa. Vuodesta 1975 alkaen hän toimi Tekniikan edistämissäätiön hallituksessa.


title: Pekka Ojonen

text: Nuoruuden telinevoimistelu-uran pohjalta hän aikuisiällä oli mukana urheilun järjestötoiminnassa. Ojonen oli Suomen Voimisteluliiton puheenjohtajana ja Suomen Olympiayhdistyksen valtuuskunnan jäsen 1976–1980.


title: Metasequoia (ohjelma)

text: Metasequoia on 3D-mallinnusohjelma, jonka on kehittänyt japanilainen Osamu Mizuno. Ohjelmasta käytetään usein myös lyhennettä "Metaseq" tai "Meta". Viimeisin versio ohjelmasta on Metasequoia 4, joka on yhteensopiva 32bit ja 64bit Windowsin sekä OS X:n kanssa. Myös ohjelman vanhempi versio Metasequoia 3 on ladattavissa ja versio toimii Windows XP:llä, Vistalla, 7:llä ja 8:lla, mutta Windows 8.1 ja 10 eivät enää tue vanhempaa versiota.


title: Metasequoia (ohjelma)

text: Metasequoian voi ladata ja asentaa ilmaiseksi, mutta ohjelman ilmaisversiossa joitakin ohjelman ominaisuuksien käyttöä on rajoitettu. Kaikki ohjelman ominaisuudet saa käyttöön hankkimalla siihen maksullisen lisenssin. Metasequoia-ohjelman oikeudet omistaa Tetraface Inc. Metasequoia 4 tarjoaa käyttäjilleen kaksi eriversiota, joista Standard Edition soveltuu hyvin aloittelijoille sekä 3D-mallinnuksen ammattilaisille. Toinen versio EX Edition sopii käyttäjille, jotka käyttävät ohjelman kanssa muuta 3DCG-ohjelmistoa tai 3D-tulostinta.


title: Metasequoia (ohjelma)

text: Metasequoia sisältää kaikki 3D-mallinnuksen perustyökalut ja muokkaustoiminnot. Ohjelman viimeisimpään versioon on myös tehty parannuksia ja lisäyksiä, kuten reiän automaattinen täyttö, putkimaisen polygonin luonti kahden reiän välille sekä kulmien pyöristys.


title: Metasequoia (ohjelma)

text: Reunojen lisääminen ja poistaminen ohjelmassa on helppoa ja Armature-ominaisuudella ohjelmassa voi luoda 3D-malleja keskiviivan mukaisesti. Objektin voi luoda myös määrittelemällä keskiviivan ja viivanleveyden, mikä säästää 3D-mallin luomiseen käytettyä aikaa. Luotua objektia voi myös muokata yksityiskohtaisemmin luomalla sille mallinnettuja valmiuksia. Bone-ominaisuudella 3D-mallille voi luoda rangan, joka mahdollistaa muun muassa animaatioiden lisäämisen hahmolle. Morph-ominaisuus puolestaan tarjoaa mahdollisuuden esimerkiksi ilmeiden luomiseen 3D-hahmolle. Ohjelman UV-ominaisuutta on myös parannettu ja se mahdollistaa automaattisen purkamisen, halkaisun ja kiinnittämisen. Määrittämällä objektin kärkipisteille tai linjoille oikean painon, UV-muokkaus ei vääristä mallin tekstuureja niin paljon. Ambient Occlusion -ominaisuudella ohjelmassa voidaan luoda 3D-mallille haluttu valaistusefekti. Metasequoia tukee myös RenderMan-ohjelmaa.


title: Metasequoia (ohjelma)

text: Ohjelma tukee myös useimpia muiden 3DCG-ohjelmien kanssa yhteensopivia tiedostoformaatteja, kuten DoGA CGA (.suf), AutoCAD (.dxf), LightWawe3D (.lwo), 3D Studio (.3ds), trueSpace (.cob), VRML 1.0 (.wrl), Direct3D (.x), Wawefront (.obj), Rokkaku-Daioh (.rok), POV-Ray (.pov), Autodesk FBX (.fbx), COLLADA 1.4 (.dae), Stereolithography (.stl), Stanford Polygon Library (.ply), three.jo JSON Model Format (.js), Additive Manufacturing File (.amf), Scalable Vector Graphics (.svg) ja MikuMikuDance (.pmd).


title: Ole Tarvonen

text: Ole Heikki Tarvonen (8. toukokuuta 1930 Sakkola – 12. joulukuuta 2015 Turku) oli suomalainen kirjapainofaktori ja sivutoiminen elokuvaaja ja lyhytelokuvien tekijä. Hänen palkittuja elokuviaan ovat "Episodi" (1972), "Apostoli" (1974), "Karoliina" (1977), "Vanha historiallinen Wien" (1977) sekä "Paanajärven poika" (1973), josta Tarvonen sai Marburgin filmifestivaaleilla kultamitalin vuonna 1974.


title: Ole Tarvonen

text: Ole Tarvosen aktiivivuosien tuotantoo kuuluu yli 200 lyhytelokuvaa: dokumentteja, animaatioita, näytelmäelokuvia sekä mainos- ja muita tilauselokuvia. Hän voitti elokuvillaan lukuisia kunniamainintoja ja mestaruuksia. Hän oli kaitaelokuvauksen moninkertainen Suomen mestari, kahdesti myös Pohjoismaiden mestari.


title: École normale supérieure de Cachan

text: École normale supérieure de Cachan (tunnetaan myös nimillä École normale supérieure Paris Saclay, ENS Cachan tai ENS Paris Saclay) on arvostetuin Ranskan suurista kouluista, jotka antavat korkeakouluopetusta. Koulu sijaitsee Cachanissa. Koulun opetusalat ovat soveltava ja puhdas luonnontiede ja sosiologia, talous- ja hallintotiede.


title: École normale supérieure de Cachan

text: Koulu on Université Paris-Saclayn jäsen..


title: Lensahn

text: Lensahn on kunta Pohjois-Saksassa Schleswig-Holsteinin osavaltiossa.


title: Lensahn

text: Lensahn sijaitsee merellisen Ostholsteinin piirikunnan itäosassa Itämereen työntyvän niemen tyvessä. Kiel sijaitsee noin 60 kilometriä Lensahnista länteen. Etäisyys Hampuriin puolestaan on runsaat sata kilometriä. BAB 1 kulkee aivan Lensahnin keskustan itäpuolitse.


title: Lensahn

text: Varhaisin asiakirjamaininta Lensahnista on kauppakirjassa vuodelta 1222 muodossa Linsane. Nimen alkuperä on slaavilainen ja saksaksi käännettynä se tarkoittaa "Bewohner des unbebauten Neulandes" (vapaasti käännettynä "neitseellisen maan asukit"). Tiiligoottista kyläkirkkoa alettiin rakentaa 1245. Aikakirjojen mukaan Lensahnia piinasivat lukuisat ruttoepidemiat. Kääntyminen luterilaiseen uskoon tapahtui 1542. Kolmikymmenvuotisen sodan aikana Lensahnin riesana olivat Johann Tillyn joukot. Suuresta Pohjan sodasta 1700–1721 Lensahn selvisi vähemmin vaurioin.


title: Lensahn

text: Euroopan hulluna vuotena 1848 lensahnilaiset nousivat tanskalaista hallintoa vastaan, Preussin–Itävallan sodan seurauksena parikymmentä vuotta myöhemmin Lensahn liitettiin muun Schleswigin ja Holsteinin mukana Preussin kuningaskuntaan.


title: Lensahn

text: Toisen maailmansodan jälkeen WILAG-niminen yhtiö valmisti Lensahnissa radiovastaanottimia. Yhtiön menestys jäi lyhytaikaiseksi. WILAGin tiloissa valmistettiin sittemmin muun muassa savukkeita. 1960-luvun puolivälistä alkaen tiloissa on toiminut kertakäyttöisiä terveydenhuollon tarvikkeita valmistava yhtiö Codan.


title: Washingtonin ostoskeskusammuskelu 2016

text: Washingtonin ostoskeskusammuskelu tapahtui 23. syyskuuta 2016 Burlingtonin pikkukaupungissa Washingtonissa, Yhdysvalloissa. Viisi ihmistä kuoli asemiehen ampumiin luoteihin Cascaden ostoskeskuksessa, kun 20-vuotias Arcan Çetin surmasi viisi ihmistä pienoiskiväärillä. Hänet pidätettiin päivää myöhemmin.


Homeros: Troijan sota ja Odysseuksen harharetket on klassillisen filologian emeritusprofessori Paavo Castrénin proosamuotoinen suomennos Homeroksen kirjoittamaksi arvellusta teoksesta. Se sisältää "Odysseian" sekä monia lauluja "Iliaasta". Kysymys teosten kirjoittajasta on niin sanottu homeerinen kysymys, jota on puitu vuosisatoja.


title: Homeros: Troijan sota ja Odysseuksen harharetket

text: Otto Manninen on suomentanut "Ilian" 1919 ja "Odysseian" 1924 heksametrimuodossa. Castrénin kirjoittaa suomennoksensa esipuheessa, että vaikka käännökset ovat suurenmoinen saavutus, ne ovat kuitenkin nykylukijalle vaikeaselkoisia. Pentti Saarikosken suomennos "Odysseiasta" (1972) on myös proosamuotoinen. Se pohjautuu Victor Bérardin editioon, joka on neljännestä lyhyempi kuin Mannisen ja Castrénin käyttämä alkueksti, Jukka Petäjän mukaan se on "Valittujen Palojen tapaan tehty lyhennetty rekonstruktio klassikosta, jos asian ilkeästi ilmaisee". Välttääkseen vaikutteet Castrén ei tietoisesti tutustunut Saarikosken käännökseen. Lyhyitä suomennoksia ovat tehneet myös Elias Lönnrot ja Kaarlo Forsman.


text: Castrén kirjoittaa, ettei hänen aikansa ja tarmonsa olisi riittänut "Iliaan" suomentamiseen kokonaan, mutta hän on kuitenkin kääntänyt alkutekstin ja muiden käännösten pohjalta jotakin taustoittamaan "Odysseiaa".


text: Teos jakautuu kolmeen osaan: ensin on tiivistelmä Troijan sodan taustoista ja tapahtumista (160 sivua). Sen jälkeen proosamuotoinen suomennos Odysseuksen harharetkistä (280 sivua). Loput 120 sivua on selityksiä ja karttoja. Teoksessa on hakemisto nimistä, jotka esiintyvät tekstissä useammin kuin kerran. Lisäksi teoksen alussa on kartta, jossa on sotapäälliköiden nimet ja kotipaikat.


text: Osmo Pekonen asettaa arviossaan rinnakkain säkeitä eri suomennoksista ja toteaa, että proosaan siirryttäessä osa teoksen hohdosta katoaa mutta tulee ymmärrettäväksi. Hän väittää, että "[s]adassa vuodessa suomen kieli on – – köyhtynyt ja suomalainen sivistys madaltunut niin paljon, että nykylukijan on vaikea saada selvää Mannisen runoilemasta antiikin jumalten maailmasta", ja suositteleekin siksi Castrénin suomennosta koulukäyttöön.


title: Kerstin Kronvall

text: Kerstin Kronvall on suomalainen toimittaja, joka on 2010-luvulla tullut tunnetuksi Ukrainan ja Venäjän tapahtumien raportoinnista sekä suomeksi että ruotsiksi. Syyskuusta 2015 syksyyn 2017 hän toimii Yleisradion kirjeenvaihtajana Moskovassa, mitä ennen hän toimi marraskuusta 2014 alkaen Ylen Ukrainan kriisin kirjeenvaihtajana Kiovassa.


title: Kerstin Kronvall

text: Kronvall on toiminut Ylen ruotsinkielisen uutistoiminnan ulkomaantoimittajana ja Moskovan-kirjeenvaihtajana sekä lehdistöneuvoksena Suomen Moskovan suurlähetystössä. Hän on seurannut Venäjän ja entiseen Neuvostoliittoon kuuluneiden maiden asioita jo pitkään, ja vuonna 2006 hän sai suomenruotsalaisen toimittajajärjestön Topeliuspriset-palkinnon.


title: Mikko Eronen

text: Mikko Eronen (29. syyskuuta 1946 Pori – 4. tammikuuta 2016 Helsinki) oli suomalainen ulkomaantoimittaja ja ulkomaankirjeenvaihtaja.


title: Mikko Eronen

text: Eronen valmistui englannin kielen kääntäjäksi mutta siirtyi lehtialalle ja kävi Sanoman toimittajakoulun. Hän toimi Helsingin Sanomien ulkomaantoimittajana ja oli 1970-luvun puolivälistä alkaen lehden Tukholman kirjeenvaihtajana. Suomen paluun jälkeen Eronen toimi Helsingin Sanomien ulkomaantoimituksen apulaisuutispäällikkönä. 1980-luvulla Eronen oli lehden kirjeenvaihtajana Moskovassa ja selosti muun muassa ensimmäisenä suomalaistoimittajana Tšernobylin ydinvoimalaonnettomuuden seurauksia toukokuussa 1986.